¿Chem am tati Biblia? Kiñe lifru Ngünechen mu tuwlu | Biblia ñi kimeltukeel\nTati Biblia Ngünechen mu küpalu\n¿Chumngelu tati Biblia trürlay kakelu lifru mew?\n¿Chumngechi tati Biblia kellukeeiñmu taiñ chaftuafiel wedake dungu?\n¿Chem dungu mu müley taiñ maneluwal Biblia ñi pelon dungu mu?\n1, 2. ¿Chumngelu (chemu) feypikeiñ ti Biblia kiñe falin-ngechi yewün Ngünechen mu küpalu?\n¿TUKULPAKEYMI kiñe falin-ngechi yewün tami eluetew kiñe küme weni? Tüfa mu, müna ayüwkeymi ka rume afmatukeymi. Tüfachi yewün mu, tami weni pengeli tunte falintuniekeeymu, feymew eymi mañumkefimi.\n2 Feley llemay, tati Biblia kiñe yewün reke feley küpalu Ngünechen mu, feymew müna mañumkefiyiñ. Tüfachi falin-ngechi lifru niey kümeke kimeltun chem kake lifru no rume nienolu. Rakiduamnge tüfa mu, Biblia kimeltukeeiñmew chumngechi dewmay ti kallfü wenu, wangülen, ti Mapu ka ti wünen kurewen. Kafey kimeltukeeiñmew manelfalngechi ngülam, tüfa kellukeeiñmew taiñ chaftuafiel ti wedake dungu ka fillke dungu mülelu mongen mu. Biblia ka kimeltukeeiñmew Ngünechen chumngechi femürpuay ñi feypikünun ti Mapu ñi kümelkaletual. ¡Müna küme yewün!\n3. Ngünechen elueiñmu tati Biblia, ¿chem pengeli ka chumngelu tüfachi yewün doy falin-ngey?\n3 Kiñe falin yewün reke feley tati Biblia, tüfa kimeltukeeiñmu iney ngen Jewba. Ka Ngünechen ayükey taiñ küme kimafiel, feymu elukeeiñmu tüfachi falin lifru. Femngechi ti Biblia kellukeeiñmew taiñ fülkonal kidu mu.\n4. ¿Chem afmatukeeymu tunten wülngeken ta Biblia?\n4 Nielmi kiñe Biblia, eymi ka müten no. Kom tüfachi lifru am, ka epe kom nentuwiringey doy epu warangka kayu pataka kewün dungu mu, feymew epe kom che niekeyngün kiñe Biblia. Fill semana doy kiñe millon Biblia wülngekey, fantepu mu fentren warangka millon Biblia ka kiñeke trokiñ nentuwiringey. Feymu tüfachi lifru trürlay chem lifru mu no rume.\nTati “Traducción del Nuevo Mundo de las Santas Escrituras”, wirintukungey fentren kewün dungu mu\n5. Ti Biblia “Ngünechen tañi adkünuel”, ¿chem pifel tüfachi dungu?\n5 Kafey, tati Biblia “Ngünechen tañi adkünuel” (papeltunge 2 Timotew 3:16). ¿Chem pifel tüfachi dungu? Biblia mu müley ti wiñoldungun: ‘Pu wentru dungukefuy Ngünechen ñi adkünuletewchi dungu, dunguy engün tati lif küme püllü ñi kellun mew [Ngünechen ñi newen mew]’ (2 Pedro 1:21). Rakiduamnge tüfa: kiñe fücha wentru werküfi tañi fotüm ñi wirintukulelafiel kiñe karta. Welu tüfa pengeli tati fücha wentru ñi rakiduam ka ñi feypin. Feymew tüfachi karta ti fücha wentru ñi rakiduamel niey, welu tañi fotüm ñi rakiduam nielay. Ka femngechi tati Biblia ñi werkün dungu küpay Ngünechen mu, tati pu wentru ñi rakiduam nielay. Feymew kom tati Biblia rüf “Ngünechen ñi küme dungu” ngey (1 Tesalonisense 2:13).\nKIÑE RÜFNGECHI LIFRU KA WELULKADUNGUKELAY\n6, 7. Kom rakiduam mülelu Biblia mu kiñewküley, ¿chumngelu afmatufali tüfa?\n6 Ti Biblia wiringey 1.600 tripantu mu, tati pu wentru wirintukulu kakewme mongen ka tuwün niefuy, ka fillke küdaw niekefuyngün: kiñeke tüfa engün nganfe, challwafe, ufisa kamañfe, pelon wentru, kues ka longko ülmen ngekefuyngün. Ka ti wentru wirilu Luka pingechi Evangelio, lawentuchefe ngefuy. Welu tüfachi pu wentru kakewme tuwün-ngefulu rume, tati Biblia Génesis puwkey Apokalipsi mu kimeltukey kiñe rakiduam müten kom ñi Wirintukun mu, ka welulkadungukelay. *\n7 Biblia ñi wünen lifru feypi chumngechi mületuy tati wedake dungu pu che mu, welu tati afchi lifru mu feypi chumngechi tati Mapu küme mülewe ngetuay. Kom Biblia ñi nütram niey fentren warangka tripantu, ka tañi dungu rumel pengelkey Ngünechen chumngechi femürpuay ñi feypin. Tüfachi lifru küpay Chaw Ngünechen mew, kom tüfachi rakiduam kiñewkülelu am Biblia mu, feymew afmatufali.\n8. ¿Chumngelu tati Biblia nütramkalu ciencia dungu mew rüfngey ñi feypin? Feypinge kiñeke dungu.\n8 Biblia wüne feypi wentru ñi kimürpun. Feymu tati Biblia rüfngey ñi feypin tati ciencia mu. Kiñe dungu, Levítico pingechi lifru niey ley dungu tati pu kuyfike israelche mu, feypingey chumngechi lifküleal ñi kuerpu ka ñi ruka, ka tati pu che weda kutran niefule mülefuy ñi püntüleal kiñeke antü pu che mu, ka kom tüfachi dungu kimkelafuyngün kakelu mapu mu. Ka kuyfi mu, tati pu che welulekefuy ñi kimün chumngen ti Mapu, welu tati Biblia pengeli ti Mapu mongkolküley (Isaías 40:22). Ka rüf feypi “kidu pültrükünufi ti Mapu chem mew no rume” (Job 26:7). Fey llemay, Biblia kiñe ciencia lifru no tati, welu nütramkalu ciencia dungu mew rüfngey ñi feypin. ¿Rüf manelfalngepey may tüfachi lifru Ngünechen mu küpalu? Femi llemay.\n9. a) ¿Chem pengeli Biblia ñi rüfngen ka manelfali ñi feypikeel kuyfike nütram mu? b) ¿Chumngelu pu wirintukulu Biblia rüf wirintuyngün kom dungu ñi rupan?\n9 Tati Biblia rüfngey ka manelfali feypikelu kuyfike nütram. Ka tañi feypin rüfngey, ka feypikey tati pu kuyfike che ñi üy ka tañi tuwünche kütu. * Tati pu wirintukukelu ti Biblia trürlay pu wentru wirintukulu ñi kimün, fey engün feypikelay tañi pu che ñi wewngeken, welu pu wentru wirintukulu ti Biblia kom feypikey kidu ka tañi pu che ñi welulkan. Rakiduamnge tüfa, Moyse newen mu ngülamtungey, kidu wirintukuy tañi welulkan Números pingechi lifru mu (Números 20:2-12). Feymu pu wentru ñi lifru mu feypikelay kom rüf dungu, welu Biblia feypikey rüf dungu, tüfachi lifru küpalu am Chaw Ngünechen mu.\nKIÑE LIFRU KÜMEKE NGÜLAM NIEKELU\n10. ¿Chumngelu am feypiafuiñ tati Biblia kiñe manelfalchi lifru ngen?\n10 Ngünechen tañi adkünuel tati Biblia, fey ‘rume kümey ñi kimeltungeal ta che ka ñi ngülamtungeal ti welulkawkülelu, ka yafültukungeal’ (2 Timotew 3:16). Tüfachi lifru manelfali. Fey llemay, taiñ Chaw Ngünechen Jewba Ngen-ngelu am tati Biblia. Feymu kom Biblia pengeli Jewba ñi küme kimniefiel tati pu che ñi chumngen. Iñchiñ newe kimuwlaiñ taiñ chumngen, welu Jewba küme kimnieñmaeiñmu taiñ rakiduam ka chum duamküley taiñ piwke mu. Kafey kimniey chem duamnieiñ taiñ ayüwküleal, ka chem müley taiñ femnoal taiñ mongen mu.\n11, 12. a) ¿Chem dungu Jesus kimelelfi ti pu che fütra wingkul mew? b) ¿Chem kümeke ngülam müley Biblia mu, ka chumngelu ñi ngülam kümekey?\n11 Rakiduamnge Jesus ñi wewpin ti fütra wingkul mew, mülelu Matew kapitulo 5 ka 7. Tüfachi küme wewpin mu, Jesus kimelelfi fentren dungu tati pu che, chumngechi ayüwküleal ka norümal tati yafkawkülen, chumngechi llellipual ka chem rakiduamal tati falinke chemkün mew. Ka kom tüfachi dungu ñi wewpiel Jesus kuyfi mu, famülke mew amuley ñi falin-ngen.\n12 Kiñeke ngülam Biblia mu mülelu kellukefi pu reñmawen, pu che ñi küdaw mu ka chumngechi yewküleal kakelu che engün. Tañi ngülam kellufi kom pu che ka tüfa rumel kümelkakeeyew. Tati kimün mülelu Biblia mu, Ngünechen feypifi ti pelon wentru Isaia ñi wirintukuel tüfa: “Iñche, ta Jewba, tami Ngünechen, tami kimeltukeetew eymi tami kümelkaleal” (Isaías 48:17).\nKIÑE LIFRU PELON DUNGU NIELU\nTati wirintukulu Isaia feypikünuy ñi apümngeal ti Babilonia waria\n13. Jewba ñi newen mu, ¿chem dungu feypifi ñi wirintukuel ti pelon wentru Isaia ñi rupayal Babilonia?\n13 Biblia niey fentren pelon dungu, ka fentren dewma femürpuy. Peaiñ kiñe dungu, ti pelon wentru Isaia, mülekefuy doy regle pataka tripantu petu ñi mülenon Jesus, Jewba feypikünufi tüfachi pelon wentru Babilonia ñi apümngeal (Isaías 13:19; 14:22, 23). Ka feypikünuy chem ñi rupayal. Pu weychafe arkümafiel ti lewfü rumelu waria püle, femngechi konal engün ñi nüpuafiel Babilonia fey ñi weychanon engün. Welu feyka müten no. Ti pelon dungu ka feypikünuy ti ülmen longko ñi üy, Siro pingelu ñi nüpuafiel ti Babilonia waria (papeltunge Isaías 44:27–45:2).\n14, 15. Kiñeke dungu feypilu Isaia ñi pelon dungu ñi rupayal ta Babilonia, ¿chumngechi femürpuy?\n14 Dewma rupalu epu pataka tripantu mu, feychi 5 ka 6 konchi pun octubre küyen mu, 539 tripantu petu ñi mülenon Jesus, pu weychafe mülefuyngün inafül Babilonia waria mu. ¿Iney am longkolefuy? Siro, kiñe persa longko ülmen. Femngechi feypikünungey ñi femürpual ti afmatufalchi pelon dungu. Ti pelon dungu ñi feypikünungen, ¿chumngechi Siro ñi pu weychafe nüpuafuy chi waria fey ñi weychanon engün?\n15 Pu babiloniache kawiñmakefuyngün feychi pun mew, ka duamkülelafuyngün ka tüngkülefuyngün ñi niekeel ti fütra alüpürachi malal ñi waria mu. Feymu Siro ñi küme pepiluwün mu, kañpüle witrülfi chi lewfü rupakefulu rangiñ waria mu, femngechi nagi chi ko, feymu pu weychafe inaleyngün chi ko mu, fey fülkonpuyngün ti fütra alüpürachi malal mu. Welu, ¿chumngechi pepi rumeyngün ti fütra alüpürachi malal mu? ¡Ngoyman mu tati wülngiñ ñi waria nülakünungerkey!\n16. a) Isaia ñi feypikünun, ¿chem dungu mu rupayalu Babilonia? b) ¿Chumngechi femürpuy Isaia ñi pelon dungu ñi welliletuael Babilonia?\n16 Jewba feypikünuy tüfachi dungu Babilonia mu: “Ngewetulayay che, turpu mülewelayay che üye mu. Ka kiñe arabeche no rume anümkünuay ñi tolto ruka üye mu, ka kiñe kamañfe (inaduamkelu uficha) no rume ürkütuwelayay tañi pu ufisa üye mu” (Isaías 13:20). Ti pelon dungu feypikünuy ñi apümngeal ti waria, welu ka feypi rumel welliletual ka ñi mülewetunoal chem mongen no rume. Eymi ngüneduamafuymi tüfachi dungu chumngechi femürpuy. Irak mapu mu, 80 kilometro waywen mu (sur) Bagdad lof püle mew, petu kimfalngey Babilonia chew ñi mülekefum. Chem mongen no rume ngewetulay, femngechi wechurpuy kom feypikünuel Jewba Isaia mu: “Ti lepüwe [yüpuwe] mew reke lepüafiñ ñi apümngeal” (Isaías 14:22, 23). *\nChew ñi mülekefum Babilonia waria\n17. Biblia ñi pelon dungu ñi femürpun, ¿chumngelu yafülüñmakeeiñmu taiñ mupiltun?\n17 Rüfkünu, ¿yafülüñmakeeiñmu may taiñ mupiltun Biblia ñi pelon dungu ñi manelfalngen? Femi llemay, taiñ Chaw Ngünechen Jewba femürpuy ñi feypikünuel kuyfi mu, ka femngechi maneluwaiñ Ngünechen mu küme mülewe ngetual ti Mapu (papeltunge Números 23:19). Fey llemay, nieiñ ti “maneluwün ñi llowael ti rumel mongen. Ngünechen ta koyladungukelay, fey tukulpakünufi tüfachi mongen fütra kuyfi mew petu ñi dewmangenon rume ta mapu” (Tito 1:2). *\n‘NGÜNECHEN ÑI DUNGU, MONGEN DUNGU NGEY’\n18. ¿Chem rüfngechi dungu feypikünuy ti apostol Pablo “Ngünechen ñi dungu” mu?\n18 Dew taiñ pefiel tüfachi chillkatun mu, tüfa manelfali Biblia ñi rüfngen ka kiñengechi lifru ngen müten. Kom ñi rakiduam nüwküley, chem ñi nütramkakeel ka ciencia mew rüfngey ñi feypin, niey kümeke ngülam ka manelfalngechi pelon dungu. Welu fente puwlay ñi falin ka müley doy manelfalchi dungu. Tati apostol Pablo wirintukuy: “Ngünechen ñi dungu mongen dungu ka pepiluwün dungu. Doy yungey reke kom epuñpüle yungechi wayki mew, fey konpukey reke ponwitu kuerpu mew ka ti püllü mew kütu, ka inarumekefi ñi chumngechi rakiduamkülen ta piwke” (Ebrew 4:12).\n19, 20. a) ¿Chumngechi kellukeeiñmew Biblia taiñ küme ngüneduamuwal? b) Biblia, Ngünechen ñi yewün, ¿chumngechi pengelafuiñ taiñ mañumnieafiel?\n19 Tati papeltun Ngünechen ñi “dungu” mülelu Biblia mu, kakünutuafuy taiñ mongen. Ka kellukeeiñmu taiñ küme ngüneduamuwal. Feymew taiñ feypin mu “iñche poyekefiñ ta Ngünechen” fey müten feypilayafuiñ. Kafey müley taiñ küme rakiduamal ka taiñ küme piwkentukual, femngechi pengelkeaiñ taiñ küme llowkeel Ngünechen tañi adkünuel chi Küme Dungu, tati Biblia.\n20 Biblia rüf küpay Chaw Ngünechen mu. Feymew müley taiñ papeltuafiel, ngüneduamafiel ka piwkeyeafiel. Feymu küme ngüneduamniefilmi ti Biblia, eymi pengelafuymi tami mañumtuafiel ta Ngünechen ñi yewün. Ka falintunieafimi Ngünechen ñi ayükeelchi dungu pu che mu. Küpalechi chillkatun mu, peaiñ feychi Ngünechen ñi ayükeelchi dungu ka chumngechi femürpuay tüfa.\n^ parr. 6 Kiñeke che feypikey tati Biblia kiñeke dungu ñi feypiel welulekey, welu tüfachi feypin feyngelay. Feymew pefinge regle chillkatun chi lifru La Biblia... ¿la Palabra de Dios, o palabra del hombre? pingelu, dewmakelu pu Dungukelu Iney Ngen Jewba.\n^ parr. 9 Kiñe dungu, pefinge Luka 3:23-38 müley kiñe wirin, Jesus tañi pu kuyfike che yem ñi üy.\n^ parr. 16 Peaymi doy dungu Biblia ñi pelon dungu mu, ti papil Un libro para todo el mundo pingelu, pagina 27-29, dewmakelu pu Dungukelu Iney Ngen Jewba.\n^ parr. 17 Rakiduamnge tüfa, Babilonia ñi apümngemum pengeli chumngechi femürpukey Biblia ñi fentren pelon dungu. Ka dungu müley, Tiro ka Ninife ti waria ñi apümngemum (Ezequiel 26:1-5; Sofonías 2:13-15). Kafey Daniel ti pelon wentru feypikünuy chuchi am tati fütrake ngünenielu mülelu Mapu ñi inalen ta Babilonia, tüfa engu Medopersia ka Grecia mapu (Daniel 8:5-7, 20-22). Ti Doy Kimngeam pingechi dungu mu, feypilelu “Jesukristo, tati feypikünuelchi Mesia”, peaymi doy pelon dungu tati Mesia ñi feypingen wechurpuel ta Jesukristo mu.\nNgünechen adkünufi ti Biblia, feymew rüfngey ka manelfali (2 Timotew 3:16).\nTati Biblia ñi kümeke ngülam kellukeeiñmew taiñ mongen mu (Isaías 48:17).\nNgünechen ñi feypikünun Biblia mu, rüf femürpuay (Números 23:19).


Pu Dungukelu Iney Ngen Jewba, ¿kiñe religion Evangelica ngepeyngün may?\nPAPELTUAFUYMI afrikáans albanés alemán amárico armenio armenio occidental azerí azerí (alfabeto cirílico) bajo alemán bashkir bassa de camerún batako toba birmano bosnio boulou búlgaro cabilé catalán cebuano chabacano checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitumbuka chol chuvash cibemba cingalés coreano criollo haitiano croata dangme danés digor endebele de Zimbabue endonga enzema eslovaco esloveno español estonio ewé fanti feroés finlandés fiyiano francés gallego galés garífuna georgiano griego groenlandés guaraní gun hausa hebreo hiligaynon hindi holandés húngaro ibo ilocano indonesio inglés italiano japonés javanés kabiye kannada kaonde kayin sgaw kazajo kiniaruanda kirguís kirundi kisi kisonge krío kwangalí kwanyama lenguaje de señas brasileño lingala lituano luo malayo malayálam malgache maltés mam mapudungun maratí maya mazateco de Huautla mendé mixe del norte nepalés ngäbere (o guaymí) nias noruego náhuatl de guerrero náhuatl de la huasteca náhuatl del centro náhuatl del norte de puebla oromo otetela pangasinán panjabí persa pidgin de las islas salomón polaco portugués de Brasil portugués de Portugal purépecha quechua cuzqueño rarotongués rumano ruso sena serbio (alfabeto cirílico) serbio (alfabeto latino) sesoto de Lesoto setsuana shona suajili suati sueco sundanés tagalo tahitiano tai tankarana tayik telugu tetun dili tigriña tojolabal tok pisin tongano totonaco tseltal tsonga tsotsil turco turcomano tártaro ucraniano urdu uzbeko valenciano vascuence vendal vezo vietnamita xhosa yoruba zapoteco de lachiguiri zapoteco del istmo zulú árabe\nFemlay llemay. Pu Dungukelu Iney Ngen Jewba inaniekefiyiñ ta Jesus, welu kiñe religion Evangelica ngelaiñ.\nFentren pu che rakiduamkey: kom tati trokiñche famentukefilu ti feyentun ñi nieel ti Iglesia Catolica Romana, fey kiñe religion Evangelica tati. Rüfngey taiñ famentukefiel fentren dungu ñi feyentukeel tati Iglesia Catolica, welu kiñe religion Evangelica ngelaiñ. Peafiyiñ epu dungu pengelkelu tüfa:\nFentren feyentun ñi nieel pu religion Evangelica chaftukefi Biblia ñi kimeltun. Kiñe dungu, ti Biblia kimeltukelay ta Chaw Ngünechen ñi koneltukeel Trinidad mu, welu may feypikey “kiñeley müten ta Ngünechen” (1 Timotew 2:5; Juan 14:28). Kafey tati Biblia kimeltukelay Chaw Ngünechen ñi kutrankamekefiel tati wedake che kiñe kütral mapu mew no rume, welu may apümkayafi fey tañi wiñomongetunoal engün (Salmo 37:9; 2 Tesalonisense 1:9).\nIñchiñ ayükelaiñ norümafiel ti Religion Catolica kam kake religion no rume. Welu may doyümkeiñ amuldungual tati kümeke dungu küpalu Chaw Ngünechen ñi Ngünenien mu ka yafültukukefiyiñ tati pu che ñi maneluwküleal feychi kümeke dungu mu (Matew 24:14; 28:19, 20). Ayükelaiñ norümafiel kiñe religion no rume, welu may kimeltulelafiel tati pu che küme piwkengelu tati rüf dungu Biblia mu ka Ngünechen mew (Kolosense 1:9, 10; 2 Timotew 2:24, 25).\n¿Tunten pu Dungukelu Iney Ngen Jewba kimniefimi? ¿Rüf kimniemuiñ may?\n¿Pu Dungukelu Iney Ngen Jewba koneltupeyngün pu kristiano mu?


Hecho 5 ARNNT - Welu mülekerkey kiñe wentru Anania - Bible Search\nHecho 4 Hecho 6\nAnania engu Safira ñi yafkan\n1Welu mülekerkey kiñe wentru Anania pingelu ñi üy, ka ñi kure Safira pingelu, fey fendey engu ñi mapu. 2Tüfachi wentru kiñewkünurkey ñi kure engu ñi koylatuael, fey rangiñ elkünurkey engu, fey ka rangiñ ti pülata küpali engu ti pu apostol mew. 3Welu Pedro feypieyew:\n—Anania, ¿chumngelu ngünenkaeymew ta weküfü tami koylatulafiel ta Lif Küme Püllü? Rangiñ elkünuymi tami pülata tami fendeelchi mapu mew. 4¿Eymi tami pülata no anchi? Fenderkelu am tami mapu, fey ¿tami llowelchi pülata, eymi no am tati? ¿Chem mew am rakiduamrumeymi tami femngechi femael? Koylatulpelafimi ta che, welu may Ngünechen ta koylatulpefimi.\n5Allkülu tüfa, Anania trananagi pülli mew, fey lay. Fey kom tüfeychi che, kimyelu feychi dungu, llükay. 6Feymew akuy kiñeke wecheke wentru, munulpafingün ti la ka entufingün ñi rüngalmeafiel.\n7Küla ora rupalu mew, ka konpuy Anania ñi kure, fey ñi kimnon chem dungu rume. 8Fey Pedro ramtueyew:\n—Feypien, ¿fendeymu am tamu mapu fenten pülata mew tamu feypiel?\n—May, fenten pülata mew.\n—¿Chem mew anta kiñewkünuymu tamu ngünenkayafiel ta Ñidol Ngünechen tañi Lif Küme Püllü? Tüfey tañi küpaletun tami rüngalmamepeetew tami füta, fey tüfa eymi ka yengeaymi.\n10Feymew ka müten trananagi Safira, fey lay Pedro ñi inafül mew. Konpalu ti wecheke wentru, pengepay ñi dew lan, ka yengey ñi rüngalngeael inafül chew ñi rüngalmangemum ñi füta. 11Kom ti feyentulelu, ka ti allküleyelu feychi dungu, rume llükayngün.\nFentren afmafalchi pepiluwün ka fütrake ngünel dungu\n12Rume fentren afmafalchi pepiluwün ka ngünel dungu pengeli ti pu apostol tati pu che mew. Itrokom trawüluwkeyngün Salomon ñi itrotripa wülngiñ ruka mew. 13Fey iney no rume pilay ñi deyümiyawael ti pu apostol mew, welu ti pu che rumeñma sakinieeyew engün. 14Amuley ñi doy alünngen tati trokiñche, feyentulelu am ta Ñidol Jesus mew fentren wentru ka domo. 15Entukefuy ñi kutran engün ñi yeafiel rüpü mew, fey rupale ta Pedro, ñi llawfeñ rewall ñi rupayael wente kiñeke ti kutran mew. 16Ka femngechi ti fülküleyechi waria che küpay engün ta Jerusalen. Küpalyeyngün ñi pu kutran ka ti pu che kutrankamekekeetew ti weküfü. Fey kom tremoltukefuyngün.\nTi pu apostol kintuyawülngey ñi püresungeael\n17Fey ti wünen longkolelu ti pu saserdote mew ka ti koneltulelu ti pu sadusew+ ñi trokiñche mew, rumeñma ütriri engün. 18Feymew püresungey ti pu apostol ka tukungey chew ñi karselangekemum chem che rume.\n19Welu feychi pun, Ñidol ñi kiñe werken püllü nülapafi ti wülngiñ karsel, fey entungepatuyngün ka feypingeyngün: 20“Amutumün, fey nütramelputuafimün ti pu che ngillatuwe ruka mew tüfachi mongen wülkechi werken dungu.”\n21Femngechi tañi feypingen mew engün, kangelu antü mew puliwentu amuyngün inafül ngillatuwe ruka mew, fey llituy ñi kimeltuael engün.\nFey ti Wünen Longko Saserdote kay ka ñi pu kompañ mütrümfingün kom ti putrem fütakeche ñi trawülafiel kom ti fütake longkolelu. Ka werküyngün ñi entumengeael ti pu apostol karsel mew. 22Welu ti pu llüwatulekelu karsel mew puwlu engün, pengepulayngün. Fey wiñotuyngün ñi fepipatuael, 23feypilen mew:\n—Pepuiñ ti karsel fente küme rakümkülelu ka ti pu soltaw llüwatulelu wülngiñ mew, welu nülapulu iñchiñ, iney rume pepulafiyiñ ponwitu.\n24Allkülu tüfachi dungu, ti Wünen Longko Saserdote, ka ti longkolelu ti pu llüwatulekelu ti ngillatuwe ruka mew, ka ti longkoleyelu ti pu saserdote mew welukonkechi ramtuwingün ñi chumyawün ti pu wentru ti püresulekelu. 25Petu feypimekelu engün, akuy kiñe wentru, fey feypipay:\n—Tati pu wentru tamün püresukeel, mekey tañi kimeltuchen ngillatuwe ruka mew.\n26Ti longkolelu ti pu llüwatulekelu mew, kiñentrür ti pu soltaw engün, amuyngün ñi yemeafiel. Welu kutrankalafingün, llükalelu engün am ñi ütrüftukayaetew ti pu che kura mew.\n27Feymew küpalfilu engün, yefi chew ñi trawüluwkülemum ti pu longko, fey ti Wünen Longko Saserdote feypifi ta Juan engu Pedro:\n28—¿Feypiwkelayiñ ama tamün kimeltuwenoael feychi wentru tañi üy mew? Welu eymün kom Jerusalen mew kimeltufimün tüfachi ngülam, ka küpa ngeñmalniemuiñ tañi lan mew ta tüfeychi wentru.\n29Fey Pedro ka ti kakelu pu apostol engün llowdunguy:\n—Iñchiñ feley taiñ doy müngeltuafiel ta Ngünechen ta che mew. 30Taiñ fütakeche em tañi Ngünechen wiñomongeltufi ta Jesus, eymün tamün langümel wente kürus. 31Ngünechen püramtueyew wenu mapu, fey müleputuy kisu ñi man ad püle, fey adniealu ka montulchealu, femngechi tati fütra israel trokiñche tañi wiñorakiduamtuael Ngünechen mew femngechi ñi wiñoduamangetuam engün ñi yafkan mew. 32Fey tüfachi dungu iñchiñ küme kimnieiñ, ka femngechi ti Lif Küme Püllü, Ngünechen ñi wülnieel tañi pu müngeltunieetew mew.\n33Allkülu engün tüfachi dungu, rume lladküyngün. “Langümafiyiñ” pifuyngün. 34Welu rangiñ ti pu soltaw mew, mülerkey kiñe farisew+ Gamaliel pingelu, kimeltukelu ta ley dungu ürke, rume manelnierkeeyew ti pu che. Fey tüfa witratriparkey ka werküy ñi nentungeael ti pu apostol wekun kiñe lelen. 35Feymew feypirkefi ti kakelu pu awtoridad:\n—Pu israelche, küme rakiduammün tamün chem chumafiel ta tüfachi pu wentru. 36Tukulpamün müte kuyfi no witratriparumey Tewda. ‘Iñche ta yamfal wentru’ pirkey, fey meli pataka wentru inañmaeyew ñi ngülam, welu kisu langümngey. Fey ñi inañmakefetew ñi ngülam, kom püdtuy, feymew kom aftuy ñi dungu. 37Feymew ka, feychi mülelu ti rakituchen, kiñe wentru Galilea tuwlu, Juda pingelu, eluwi ñi trapümcheael. Fey kiñekentu inaeyew, welu ka femngechi langümngey, fey ñi inafetew kom püdtuyngün. 38Feymew iñche ta ngülamuwpeyiñ tamün chummekenoafiel rume tüfachi pu wentru. Tüfa ta che tañi dungungele, afnagtuay. 39Welu Ngünechen tañi dungungele, ngelayay tamün katrütuafiel. Küme inaduammün tamün welulkawnoael, tamün kayñetumekenoafiel ta Ngünechen.\nFey kisu engün feyentufingün ta Gamaliel ñi feypietew mew. 40Feymew ka mütrümfingün ti pu apostol, fey wimakafingün ñi kimeltulwenoafiel ti pu che Jesus ñi üy mew. Fey wüla neykümtufingün.\n41Feymew ti pu apostol tripapatuy rume ayüwkülen femngechi ñi elukünuetew Ngünechen ñi kutrankawael engün Jesus ñi üy mew. 42Fill antü kimeltuyngün ti küme dungu ñi küpalün ta Jesus ti Cristo, tati ngillatuwe ruka mew ka ti pu rukache mew.


Taiñ dungu – CITSE\nInanieafiel feychi 79, 80 ka 81 Adkünu Dungu 2018 tripantu mew, chumngechi ñi elkünuel Universidad Católica Silva Henríquez (UCSH) chillkatuwe ruka, fey ta:\nFeychi elkünuelchi dungu amulnieael taiñ küdaw 2012-2020 tripantu mew.\nÑidol diam: “Elael fill Trokiñ Chillkatuwe kiñe Wünen Chillkatufe Ruka magister ka doctorado dungu mew, nielu kidu ñi ruka, kidu ñi ran, ka kümeke kimeltuchefe kimnielu ñi kimeltuchen dungu, yenieael tesis wirin küdaw ka inarumenke küdaw.”\nÑidol diam: “Elael fill Trokiñ Chillkatuwe kiñe Inarumen Ruka feychi Wünen Chillkatufe Ruka mew, adkünukelu inarumen küdaw, nielu trokiñ che inarumemekealu, nielu ran wekuntu küpalu, pengelalu ñi küdaw kimelchi chillka kimün mew ka miawkelu Chilemapu mew, fey taiñ traf küdawael fillke kimün mew.”\nElngey feychi Trokiñ Chillkatuwe ñi Inarumechi Wünen Ruka, fey mew nüwküleay tüfachi Inarumen Ruka Kimeltuchen Dungu, ka tüfachike Eldungun wülel Trokiñ Chillkatuwe.\nDew kom iñchiñ kiñeñtrür küdawlu, üytuwiyiñ “Inarumen Ruka Kakünuafiel taiñ Kimeltuchen Mongen” (CITSE, wingkadungun mew)\nTaiñ elael ka pengelael weke kimün tüfachi kimeltuchen dungu mew, rüf kümeke ka welukonkechi inarumen dungu mew, fey doy amulnieael ka kakünuael taiñ kimeltuchen dungu.\nFey taiñ kiñe inarumen ruka kimeltuchen dungu ngetuael, wünelelu ka kimngelu fill püle, fey ponwitu kafey wekuntu Chilemapu mew, fey ñi nüwküleael taiñ chillkatun mongen mew ka feychike norümdungu mew.


PAPELTUAFUYMI abé afrikáans ahanta albanés alemán aluro amárico armenio asamés atié aucano aymara ayá azerí azerí (alfabeto cirílico) bajo alemán bambara bashkir bassa de camerún bassa de liberia batak (simalungun) batako dairí batako karo batako toba baulé becol bengalí birmano bislama boulou búlgaro cabilé caboverdiano cakchiquel occidental camboyano catalán cebuano chabacano changana (zimbabue) checo chichewa chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés chuvash cibemba cinamwanga cingalés citonga comoriano de ngazidja congo coreano criollo de las seychelles criollo de reunión criollo guadalupeño criollo haitiano criollo inglés de Belice criollo mauriciano criollo portugués croata damara dangme danés dehu digor diula duala dusún efik emberá (catío) endebele endebele de Zimbabue endonga endáu enzema eslovaco esloveno español estonio ewé fanti feroés finlandés fiyiano fon frafra francés ga gallego galés garífuna georgiano gitonga gokana griego groenlandés guaraní guaraní boliviano guerzé gueré gujarati gun guna hausa hebreo herero hiligaynon hindi hiri motu hmong (blanco) holandés hunsrik húngaro iban ibanag ibinda ibo ilocano indonesio inglés irlandés ishan islandés isoko italiano japonés javanés kachin kannada kaonde kayin sgaw kazajo kekchí khana khasi kikongo kikuyu kiluba kimbundu kinande kiniaruanda kipende kirguís kiribatiano kirundi kisi kisii kisonge kpelle krío kurdo kurmanyí del Cáucaso kwangalí kwanyama kyangonde lahu lao latgaliano lengua de señas argentina lengua de señas boliviana lengua de señas chilena lengua de señas colombiana lengua de señas costarricense lengua de señas ecuatoriana lengua de señas uruguaya lengua de señas venezolana lengua de signos española lenguaje de señas alemán lenguaje de señas americano lenguaje de señas angoleño lenguaje de señas australiano lenguaje de señas brasileño lenguaje de señas británico lenguaje de señas búlgaro lenguaje de señas checo lenguaje de señas chino lenguaje de señas coreano lenguaje de señas cubano lenguaje de señas de quebec lenguaje de señas eslovaco lenguaje de señas filipino lenguaje de señas finlandés lenguaje de señas francés lenguaje de señas ghanés lenguaje de señas griego lenguaje de señas guatemalteco lenguaje de señas holandés lenguaje de señas hondureño lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas malasio lenguaje de señas neozelandés lenguaje de señas nicaragüense lenguaje de señas panameño lenguaje de señas paraguayo lenguaje de señas peruano lenguaje de señas rumano lenguaje de señas ruso lenguaje de señas salvadoreño lenguaje de señas sueco lenguaje de señas tai lenguaje de señas zimbabuense lenie letón lhukonzo lingala lituano lomue luganda lugbara lunda luo luvale macedonio macua malayo malayálam malgache maltés mam mambue-lungu mangareva maninkakan oriental mapudungun maratí marquesiano (hiva oa) marquesiano (nuku hiva) marshalés maya mazahua mazateco de Huautla mbukushu mendé meru mixe mixteco de guerrero mixteco de huajuapan mizo mongol more mískito navajo nepalés ngäbere (o guaymí) nias niueano noruego nuer nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela otomí pangasinán panjabí panjabí (escritura nasta’liq) papiamento de aruba papiamento de curazao persa pidgin camerunés pidgin de las islas salomón pidgin nigeriano pilagá polaco ponapés portugués pular purépecha páez quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena quichua de santiago del estero quiché rarotongués romaní de Macedonia (alfabeto cirílico) romaní de bulgaria romaní de macedonia romaní del este de Eslovaquia romaní del norte de Grecia romaní del sur de Grecia rumano ruso rutoro samoano sango saramacano sarnami sena sena senufo cebara serbio serbio (alfabeto latino) sesoto de Lesoto setsuana shona sidama silozi somalí sranangtongo suajili suati sueco sundanés susu tagalo tahitiano tai tai del noreste talian tamil tandroy tankarana tarahumara central tayik telugu tetun dili tigriña tivo tlapaneco toabaite tojolabal tok pisin tongano toquelao totonaco tseltal tsonga tsotsil turco turcomano turcomano tuvaluano twi tártaro tének de San Luis Potosí ucraniano udmurto uhobo uigur (alfabeto cirílico) urdu uzbeko uzbeko (alfabeto latino) valenciano vascuence vendal vezo vietnamita wallisiano waray-waray wayuunaiki wichi wolaita xhosa xitshwa yacouba yoruba zapoteco de lachiguiri zapoteco del istmo zulú árabe ñanya ñemba\n¿Peniefimi tati adentun mülelu tüfachi papil mu? Pengeli küme adngechi takun yekeiñ pu Dungukelu Iney Ngen Jewba amulu taiñ trawün mew. ¿Chumngelu am rume (chemu mütre) inaduamkeiñ chem takun yenieal ka chumley taiñ ad?\nFemngechi yamkeiñ taiñ Chaw Ngünechen. Kidu ta re ad müten falintukelay (1 Samuel 16:7). Welu trawüwkülelu iñchiñ tañi poyeafiel, rüf piwke mu küpa yamkefiyiñ taiñ Chaw Jewba ka taiñ pu peñi ka lamngen. Pemefiliyiñ kiñe kues, wüne adkintuwkeiñ chumley taiñ ad, kidu am yamfalchengelu. Ka famngechi amual iñchiñ taiñ trawün, pengelaiñ taiñ doy yamniefiel “tati doy fütra Kues mülelu kom mapu mew”, taiñ Chaw Ngünechen Jewba, ka tati trawünwe ruka mew chew poyekefiel (Génesis 18:25).\nPengelal chem ngülam mu yeniekeiñ taiñ mongen. Biblia ngülamtufi tati pu inayerpufilu Jesu chem tañi tukuwal “mallmangenon [rakiwülngenon] mew ka nor rakiduam mew” (1 Timotew 2:9, 10, TNM). ¿Chem pifel takuwal “mallmangenon (rakiwülngenon) mew”? Tüfa ta feypi taiñ takun rume (mütre) pengeluwkelayay ta fütra falingelu mu kam yewentukufal-lu. Kafey ti “nor rakiduam” kellukeeiñmu taiñ ayüfalchi takun tukuwal (tukulal), welu weda adngenolu ka kangechi adngelayay. Müley taiñ inanieal tüfachi ngülam, welu may fillke takun pepi dulliafuiñ taiñ tukutual (ngümintuabuiñ taiñ tukulal). Kiñe ayüfalchi ad mew, “itrokom che [...] ngüneduamay Ngünechen taiñ Montulchefe tañi kimeltun ñi rume küme dungungen”, ka sakiafiyiñ, feymu duamfal-lay chem pial no rume (Tito 2:10; 1 Pedro 2:12). Küme adngen amuliyiñ taiñ trawün mu, küme dunguay kakelu che Jewba tañi pu che mew.\nDuamün-ngelay we kam tutelechi takun, welu müley ñi lifküleal ka küme adnieal. Feymu llemay, ta chem takuwün rume nielmi, yafüluwnge tami amual Trawünwe Ruka mew.\nPoyemefiliyiñ taiñ Chaw Ngünechen, ¿chumngelu am (chemu) falin-ngey chem takun taiñ tukunieel?\nDullial (ngümintual) chumngechi tukutuwal, ¿chem ngülam müley taiñ inanieal?


Hecho 14 ARNNT - Ikonio mew Pablo engu Bernabe - Bible Search\nHecho 13 Hecho 15\nPablo engu Bernabe mülepuy ta Ikonio\n1Ikonio mew Pablo engu Bernabe kiñentrür konpuy tati pu judiu tañi sinagoga mew chumngechi wimtuley engu, fey kimeltupuyngu, feymew rume fentren che feyentuy, fentren judiu ka judiu tuwünngenolu. 2Welu tati feyentuyenochi pu judiu ngüchalniefi ñi dungukonael ti pu judiu tuwünngenolu femngechi tañi wesaduamtungeael tati pu feyentulechi pu che. 3Fey tüfachi dungu mew, tati pu apostol mülewenagi engün rume fentreñma Ñidol mew maneluwküley engün, fey küme kimeltuchey engün. Nütramyekefi engün Ngünechen tañi rume piwkeyechenngen, fey Ñidol Ngünechen ta rume kellunieeyew engün tañi femael afmanngechi dungu. Kisu engün tañi femkeelchi afmatufal dungu mupilerpuy kisu tañi nütramyekeelchi dungu. 4Welu tati pu trokiñche wichu püntülkawi engün, kiñekentu ingkaniefi tati pu judiu, kakelu kay ingkaniefi tati pu apostol. 5Feymew, tati pu judiu ka ti pu judiu tuwünngenolu kiñewi engün tati pu soltaw engün tañi wimakayafiel ka tañi ütrüftukayafiel kura mew. 6Welu Pablo engu Bernabe kimlu tüfachi dungu, lefmawi engu, fey amuy Likaonia trokiñ mapu mew, Listra waria mew ka Derbe waria ka fülküleyechi lof mapu mew. 7Ka tüfey mew ka kimelpuy engu tati küme dungu.\nListra mew ütrüftukangey kura mew ta Pablo\n8Listra waria mew mülerkey kiñe wentru pepi trekakenolu. Chumkawnorume trekakerkelay, küntrongey choyüngelu müten. Fey tüfachi wentru anülerkey, 9allkütuley tañi nütramkameken ta Pablo, fey Pablo ngüneduameyew ka kimeyew tañi rume feyentulen tañi tremoltuael. 10Feymew Pablo feypifi ti wentru newentu dungun mew:\n—¡Witrapürange ka küme witrakünuwnge tami namun mew!\nFey tati wentru witrapüray kiñe ringkün mew, fey eluwi ñi trekayael. 11Pengelu ñi femün ta Pablo, wiraryey engün tati pu che likaoniadungun mew (fey Pablo kimlay ñi chem pimeken engün):\n—¡Pu ngünechen wentrukünuwpay iñchiñ mew!\n12Bernabe ta Seus ngünechen pifi engün, Pablo kay Ermes ngünechen pifi engün kisu am dungukerkelu. 13Seus tañi saserdote niey tañi ngillatuwe ruka ellakon waria, fey küpalürkey toro adelkalelu itrofill rayen mew. Ti saserdote ka ti pu che ayüfuy tañi langümelafiel ti pu toro, femngechi tañi püramyeafiel tati epu apostol. 14Welu Pablo engu Bernabe ngüneduamlu, wikürkay ñi takuwün engu ka konpuy wirarkülen rangi che:\n15—Pu weni, ¿chem mew anta femngechi femimün? Iñchiw ta ka femngechi wentru, eymün reke. Iñchiw ta küpaleluwiyiñ rume küme dungu femngechi tamün elkünutuafiel ti wesake dungu, chem mew no rume ta kümenolu, ka tamün wiñotuael ta mongelechi Ngünechen mew, tati dewmalu ta wenu mapu, ka nag mapu, ka lafken ka kom tati mülelu tüfa engün mew. 16Tunte kuyfi mew ta Ngünechen elukünufuy ta che kisuke tañi inayael tañi rüpü, 17welu chumkawnorume elkünulay ñi pengelael ti kümeke dungu ñi femken, kisu tati werkülkeeymünmew ta mawün ka küme ngelkaketranün ka elukeeymünmew tamün duamtuelchi iyael, femngechi tamün ayüwküleam.\n18Fey feypingelu engün kom tüfachi dungu, ngellu katrütungey ñi langümnoafiel tati pu toro femngechi ta püramyelafingün ti langümelchi kulliñ mew tati epu apostol.\n19Feymew akuyey kiñeke judiu tuwlu Antiokia ka Ikonio, fey ka wesa rakiduamelpatufi tati pu che. Feymew ütrüftukangey kura mew ta Pablo, fey langümfilu trokiwi engün ka wingüdentukünufi engün wekuntu waria. 20Welu tati pu feyentuleyelu trawüluwlu Pablo tañi inafül, kisu witrapüratuy, fey ka konputuy tati waria mew. Fey kangelu antü mew, amuy Derbe waria Bernabe engu.\nPablo ka Bernabe wiñotuy Antiokia waria mew mülelu ta Siria mew\n21Rupan kimelpulu engu tati küme dungu ta Derbe waria mew, pütrün che feyentuy, fey wiñotuy engu ta Listra, Ikonio ka Antiokia waria mew Pisidia trokiñ mapu mülelu. 22Fey tüfachi lelfün püle ngülamkiyawülfi tañi newentuleael engün tañi feyentun mew. Feypingey engün ñi felerken ñi müleael kutrankawün taiñ puwael ta Ngünechen ñi mülewe mew. 23Kake kiñeke tati trokiñ pu feyentulelu mew dullingey wünenke wentru longkolealu, fey rupan ayunalu ka ngillatulu engün, chalintukufi engün Ñidol Jesus mew, tañi feyentumum engün.\n24Fey rupalu engu Pisidia trokiñ mapu mew, puwi engu Panfilia trokiñ mapu mew. 25Nütramkapuy engu tati küme dungu Perge waria mew, feymew ka amuy engu ta Atalia ñi ayliñ mew. 26Feymew konpuy engu farku mew ñi amutuael ta Antiokia, Siria trokiñ mapu mülelu. Tüfeychi waria mew mülechi pu peñi ka lamngen chalintukurkeeyew Ngünechen ñi piwkeyechen mew feychi tripayalu ñi wewpimeael ti werken dungu. Fey fewla puwturkey engün ka feychi trokiñ feyentulechi pu che mew. 27Fey wiñotulu engu ta Antiokia, ka llowtueyew ti trokiñ feyentulechi che. Feymew Pablo engu Bernabe trapümfi ti feyentulechi che tañi nütramelafiel ti dungu tañi femel ta Ngünechen kisu engu mew, ka chumngechi ta Ñidol ñi fürenefiel tati pu judiu tuwünngenolu tañi ka femngechi feyentuael engün. 28Feymew Pablo ka Bernabe rume fentreñma mülewenagi engu Antiokia waria mew tati pu feyentulelu engün.


Kimelzugun tüfachi rakizuamniegechi küzaw mew – Norzugu\nKimelzugun tufachi rakizuamniegechi kuzaw mew\nChi Norzugu korpu 30 wirin chillka epu rume kewün mew wigkazugun-mapuzugun txapumtxokiñgen küme txükigen Chili Mapu mew. Tüfachi korpu 74.154 nhemül wigkazugun mew niey ka 69.496 nhemül mapuzugun mew niey. Fey Norzugu pigekey –mapuzugun mew, famgechi rulpazugugekey ‘derecho’, ‘ley’, reglamento’– müchayke konümgel tüfachi nhemül txokiñlelu wirin chillka mew.\nTüfachi korpu wefi Fondecyt Postdoctorado Nº 3200223 rakizuamniegechi küzaw mew, mütxümgen 2020 txipantü mew, “Terminología neológica mapuche del ámbito jurídico: evaluación de su potencial de implantación” pigekey. Yeniel chi inanpünonfe Belén Villena, Sabela Fernández-Silva ñi rükületew, chi Instituto de Literatura y Ciencias del Lenguaje, Pontificia Universidad Católica de Valparaíso mew. Tüfachi küzaw inapünonkey mapuzugun küme txükigen Chili Mapu mew –ñi igkañpefiel Wünenche Norzugu Nº 19.253 mew ka we Código Procesal Penal mew (Norzugu Nº 19.696, 2000), faliken kom Chili Mapu mew, 2005 kütu–. Tüfachi epu chillka wepümfi chi ragiñelwe che –rulpazugufe wigkazugun-mapuzugun ka mapuzugun-wigkazugun rükülkey Defensoría Penal ka Ministerio Público ñi küzaw mew–. Ka fey wepümfi küme txükigen Chili Mapu mew ñi fentxen wirin chillka rulpagelu mapuzugun mew.\nKüzawafiel tüfachi zugu, chi pu rulpazugufe mülefuy ñi wepümael ta we alhükonkülechi kimün nhemül küme txükigen Chili Mapu mew mapuzugun mew. Welu tüfachi kuzaw aflay faw. Zew wepümüm chi we alhükonkülechi kimün nhemül, müley ñi püzümael alhükonkülechi kimün nhemül ñi nhemülkawe mew, txapumeluzuguwe mew kam kake zugu mew. Fey wüla müley ñi zewmayael itxofill femün tüfachi nhemül rüf püneyael kom pu che mew (impülantasion ñi küzaw).\nTüfachi chew mülen mew, tüfachi küzaw zuamniey ñi entutakual chuchi impülatasionfaktor pepikelluafuy chi we alhükonkülechi kimün nhemül küme txükigen mew ñi püneaetew chi mapuzugukelu. Impülatasionfaktor kimün fütxa zuamfali zewmayael weke nhemül küme llowfalgeafiel ka pünegeafiel chi zugukelu mew, few mew tüfachi küzaw zuamniey ñi llowzuguafiel tüfachi ramtun: ¿chuchi faktor pepikelluafuy chi we alhükonkülechi kimün nhemül küme txükigen Chile Mapu mew ñi püneaetew chi mapuzugukelu? Zewmayafiel, küla faktor inazuamgey: inapüleyel chi az chiwe alhükonkülechi kimün nhemül mew kom mapuzugun nhemül egu, ñi lif pin zugu ka ñi inapüleyel wigkazugun ñi alhükonkülechi kimün nhemül chew ñi tuwgen.\nZituael ta tüfa, txapumgey chi Norzugu korpu entuael we alhükonkülechi kimün nhemül mapuzugun mew. Tüfachi we alhükonkülechi kimün nhemül pegelgey Alhükonkülechi kimün nhemül ñi pichi nhemülkawe txoy mew. Tüfa inazuamgey küla faktor zew pigefiel. Fey mew, kuzawtugey kiñe txapumramtun wirin chillka nielu kiñeke alhükonkülechi kimün nhemül entugelu tüfachi korpu mew ka kakewmenielu we alhükonkülechi kimün nhemül ñi inapüleyel kom mapuzugun nhemül mew, ñi lif pin zugu ka ñi inapüleyel wigkazugun ñi alhükonkülechi kimün nhemül mew. Tüfa mew ta küpamezientugey tüfachi nhemül ñi implantasion potensial, maypin ka maypinon 30 mapuzugukelu femfemtufiel tüfachi zugu (kom tüfa rüf pünekelu kam püneal kam küme txükigen Chili Mapu mew ñi kuzawfe). Tüfachi chumlewen mew, pepipigey kiñeke faktor kelluafuy we alhükonkülechi kimün nhemül küme txükigen Chili Mapu mew mapuzugun mew ñi implantasion. Kiñeke tüfachi chumlewen pegelgey Alhükonkülechi kimün nhemül entulün txoy mew.


¿Iney engün am wirintukuy Jesu ñi dungu mu? | Nütramkakeafimi tami pu pichikeche\n¿Pefimi tüfachi pu wentru mülelu ti adentun mu? ¿Iney (iñi) engün piafuymi?... Fey engün Matew, Marku, Luka, Juan, Pedro, Santiaw, Juda, ka Pablo pingeyngün. Kom engün mongelekefuyngün Jesu ñi antü mu, ka kidu engün wirintukuyngün ñi dungu mu. Kom ñi wirintukuel engün Biblia mu müley. Feymu fewla ta kimaiñ kidu engün mu.\n¿Iney engün am tüfachi pu wentru?\nTati pu apostol Matew, Juan, ka Pedro küme weniyefuyngün ta Jesu, ka trür (trir tripa) amuldungukefuyngün. ¿Pengelafuymi ti adentun mu tüfachi küla wentru?... Matew wirintukuy kiñe lifru pengel-lu Jesu ñi mongen, Juan ka femngechi femi. Kafey wirintukuy Apokalipsi pingechi lifru, ka küla chillka, tüfa ta Juan tañi wüne wirielchi karta, tañi epu puwchi karta, ka tañi küla puwchi karta pingeyngün. Chi apostol Pedro epu chillka wirintukuy: Pedro tañi wünen karta, ka ñi epu puwchi karta pingeyngu. Tañi epu puwchi karta mu, Pedro wirintukuy kiñe falin (manelbalchi) rupan. Kidu allküy Jewba ñi dungun wenu mapu mew nagpalu, feypilu Jesu mew: ‘Fey tüfa iñche ñi fotüm. Müna piwkeyefiñ, ka ayüwülkeenew’.\nKakelu pu wentru adentun mu mülelu ka wirintukuyngün Jesu ñi dungu mu. Marku ta femi, peniepelay nüngelu ta Jesu ñi presungeal. Kangelu wentru wirintukulu, Luka pingey. Kidu lawentuchefengefuy, ka dewma lalu Jesu peno ñi inanieetew ngerpuy.\nJesu ñi epu inan peñi ka wirintukuyngu ñi dungu. ¿Iney pingefuyngu?... Santiaw ka Juda pingefuy tañi üy engu. Ellaka mu feyentukelafuyngu (mupitukelabuyngu) Jesu ñi kimeltun mu, ‘wenche (püchü) wedwedküley’ pikefuyngu ñi rakiduam mu. Welu rupalu chi antü feyentufingu (mupitubingu), ka ñi inanieetew ngerpuyngu.\nKa kiñe wentru wirintukulu Biblia mu Pablo pingefuy, ka chi adentun mu pengelngey. Petu inanofilu Jesu Sawlu pingefuy. Tüfa ta üdekefuy kom pu inayerpufilu Jesu, ka rume (mütre) kutrankayefi. Welu ¿chumngechi Pablo inayerpufi Jesu?... Kiñe antü mu, petu amulelu rüpü mu, allkürumey kiñe dungun wenu mapu nagpalu. ¿Iney am ta dungueyew? ¡Jesu ürke! Ka ramtueyew: ‘¿Chumal am ta fente kutrankamekefimi tati pu feyentulelu (mupitulelu) iñche mu?’. Rupalu tüfachi dungu, Pablo welukünutuy tañi mongen, fey inayerpufi Jesu. Kidu mari meli lifru Biblia mu wirintukuy: Romanu pingechi karta ka Ebrew chi karta puwlu mu.\nFill antü papeltukeiñ chi Biblia. Femngechi fentren dungu kimaiñ Jesu mew. ¿Ayüfuymi tami doy kimafiel ta Jesu?...\nJesu ñi kiñeke apostol wirintukuyngün ñi dungu, ¿iney pingefuyngün?\n¿Chuchi epu wentru wirintukulu Biblia mu peñiyefingu ta Jesu?\n¿Chumngechi Pablo inayerpuy Jesu?


¿Kümeafuy tañi papeltuafiel tati Biblia?\nPAPELTUAFUYMI afrikáans albanés alemán amárico armenio aymara azerí azerí (alfabeto cirílico) bashkir batako karo batako toba baulé becol bengalí biak birmano bislama búlgaro camboyano catalán cebuano checo chichewa chino cantonés (tradicional) chino mandarín (simplificado) chino mandarín (tradicional) chitonga chitumbuka chiyao chokue chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga georgiano griego groenlandés guaraní gujarati gun hausa hebreo hiligaynon hindi hiri motu hmong (blanco) holandés húngaro iban ibanag ibo ilocano indonesio inglés islandés isoko italiano japonés javanés kabiye kannada kaonde kayin sgaw kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama lamba letón lingala lituano luganda lunda luo luvale macedonio malayo malayálam malgache maltés mam mambue-lungu mapudungun maratí maya mizo mongol nepalés nias niueano noruego nyaneka náhuatl del norte de puebla oromo osético otetela pangasinán panjabí papiamento de aruba papiamento de curazao persa pidgin camerunés pidgin de las islas salomón polaco portugués de Brasil quechua ancashino quechua ayacuchano quechua boliviano quechua cuzqueño quichua de Imbabura rarotongués rumano ruso samoano sango sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tojolabal tok pisin tongano tshiluba tsonga tsotsil turco twi tártaro ucraniano uhobo umbundú urdu uruund vendal vietnamita wallisiano waray-waray wayuunaiki wolaita xhosa yoruba zandé zulú árabe ñanya ñemba\n“Küdawngelu ñi adümngeal tati Biblia trokifiñ” (Jovy).\n“Rakiduamkefun ñi afeluwün-ngen” (Queennie).\n“Ngüneduamlu ñi fenterupan ti Biblia, duamwelan ñi papeltuafiel” (Esekiel).\nKüpa papeltufuymi chi tati Biblia, welu tami rakiduamken mu tüfachi che reke, duamwelaymi chi tami femal. Fentren che afeluwün-ngelu trokikefingün ñi papeltufiel Biblia. Welu, ¿ngüneduamfulmi kay tati Biblia tami kelluaetew ñi nieal kiñe ayüfal mongen tami ayüwküleal? Ka ¿kimürpulmi kay chumngechi papeltuafiel tami afeluwnoaetew? ¿Doy eluwpeafuymi may tami ngüneduamafiel Biblia ñi feypiel?\nFentren che eluwlu ñi papeltuafiel tati Biblia, rume ayüfingün. Inaduamnge kiñeke ñi feypiel.\nEsekiel nielu 20 tripantu püle, feypi: “Kuyfi, iñche felekefun kiñe che reke amulniefilu kiñe auto, welu rakiduamkenolu chew tañi amual. Welu ñi papeltufiel Biblia kellukeenew ñi nieal kiñe ayüfal mongen. Ti Biblia niey falinke ngülam ñi inayafiel fill antü”.\nKiñe üllcha domo nielu 20 tripantu püle, Frida pingelu, feypi: “Iñche lladküfemkefun. Welu ñi papeltufiel Biblia kelluenew ñi ngünewal. Femngechi doy küme yewkülen kakelu che engu, feymu fewla nien doy weni”.\nTi papay Eunice 50 tripantu nielu, feypi ti Biblia mew: “Kellunieenew ñi doy küme chengeal, tañi elkünual ñi wedake wimtun”.\nTüfachi pu che ka rume fentren che reke, tami papeltufiel Biblia kelluafeymu tami nieal doy ayüwün-ngechi mongen (Isaías 48:17, 18). Fillke dungu mu kelluafeymu ta Biblia, kiñeke tüfa: 1) küme dullial tami chumal, 2) tami nieal kümeke weni, 3) tami chaftuafiel ti afeluwün-ngechi dungu, ka 4) tami kimürpuafiel ti rüf dungu Chaw Ngünechen mu, tüfa tati doy falin-ngelu. Biblia tañi ngülam Chaw Ngünechen mu küpay ka kidu turpu wülkelay wedake ngülam, feymu refalta inalayafimi.\nRume fali tami eluwal ñi papeltufiel. Feymu tami afeluwnoal ti papeltun mu ka tami ayüwmafiel, ¿chem kelluafeymu?\nWirin dungu Chumngechi entual fillke papel TI WERKEN Num. 1 2017 | Chumngechi doy kümelkayafeymu tami papeltufiel Biblia\nAudio Chumngechi entual audio TI WERKEN Num. 1 2017 | Chumngechi doy kümelkayafeymu tami papeltufiel Biblia


Matew 10 ARNNT - Jesus mütrümi tañi mari epu disipulu, - Bible Search\nMatew 9 Matew 11\nJesus dullifi mari epu wentru ñi apostolngeael\n(Marku 3.13-19; Luka 6.12-16)\n1Jesus mütrümi tañi mari epu disipulu, ka elufi ta pepiluwün tañi wemünentuafiel tati pu weküfü ka ñi tremolafiel tati pu che epe fill kutran mew kutrankawkülelu. 2Fey tüfa tañi üy tati mari epu apostol:+ wünelu mew ta Simon, tati Pedro pingekelu, ka kisu tañi peñi Andre pingelu; Santiaw ka kisu ñi peñi Juan pingelu, Sefedew tañi epu fotüm; 3Felipe ka Bartolome; Tomas ka Matew, tati kofrakelu impuestu Romangealu; Santiaw, Alfew tañi fotüm, ka Tadew, 4Simon tati kananita,+ ka Juda Iskariote, fey tüfa tati ngünenmafilu ta Jesus.\nNgünechen ñi longko ülmenngen\n(Marku 6.7-13; Luka 9.1-6)\n5Jesus werküfi ñi tripayael ta tüfachi mari epu wentru, fey famngechi kimeltukünufi: “Ti pu judiu tuwünngenolu ñi trokiñ mapu mew konpulayaymün, ka tati pu samariache tañi waria mew ka femngechi konpulayaymün. 6Amuaymün may tati pu Israel trokiñche mew, tati ñamkülechi ufisa reke felelu. 7Amulelmün fey kimelaymün ñi fülkülepan Ngünechen tañi longko ülmenngeael. 8Tremolafimün tati pu kutran, wiñomongeltuafimün tati pu la, liftutuafimün ñi kutran mew tati pu lepra kutran nielu ka wemünentuafimün tati pu weküfü. Eymün ta re elungeymün ta tüfachi pepiluwün. Ka femngechi re wülafimün ta eymün. 9Yekilmün oro ka pülata no rume ka chem moneda no rume. 10Yelayaymün rokiñ no rume, epu mudaw takuwün no rume, ka okota no rume ka retrü no rume, küdawpelu felelu am ñi elungeael tati iyael.\n11“Fey puwülmün ta eymün kiñe waria mew kam lelfün mew rume, kintuafimün kiñeke che küme piwkengelu, fey mülewemün feychi ruka mew müten. 12Fey konpulmün tati ruka mew, chalipuafimün kom che mülelu feychi ruka mew. 13Küme llowelmünmew tati pu che, tañi ayütunieelchi küme tüngün+ kom feleay, welu küme llownoelmünmew engün, fey felelayay tañi ayütuniefelchi küme tüngün. 14Fey llowngenolmün ka pinole engün ñi allkütuael, tripatuaymün feyti ruka mew ka wariangeay rume, fey mütrowaymün ti trufür tañi nieel tamün okota.+ 15Rüf dungu feypiwayiñ, fey ti afaelchi antü mew feychi waria che doy wesa kutrankangeay tati pu che mew mülekefulu Sodoma ka Gomora waria mew.\n(Marku 13.9-13; Luka 21.12-17)\n16“¡Ngüneduammün! Iñche ta werküwayiñ tamün amuael ufisa reke rangi trapial reke felechi pu che mew. Nieaymün may ta adümuwün, filu reke, ka femngechi ñom piwkengeaymün palluma reke.\n17“Kuñiwtuwküleaymün. Chalintukungeaymün tati pu awtoridad mew, wülelkangeaymün ta sinagoga mew. 18Ka femngechi wültukungeaymün tati pu gobernador mew ka tati pu longko ülmen mew iñche tañi duam. Femngechi ta pepi nütramyemuan ta iñche kisu engün mew ka tati pu katripanche mew. 19Welu chalintukungelmün tati pu awtoridad mew, rakiduamlayaymün ta eymün tamün chem piael, kam chumngechi tamün nütramyemuafiel, fey puwle tamün dunguael, Ngünechen ta eluaeymünmew chumngechi tamün dunguael. 20Eymün no tati kisutu pepikayalu ñi dunguael, welu may tamün Chaw ñi Küme Püllü kelluaeymünmew tamün chem piael.\n21“Tati pu peñi chalintukuay ñi peñi ñi langümngeael, ka tati pu ngen fotüm chalintukuay tañi fotüm, ka tati pu fotüm kayñetuafi tañi chaw ka langümfalafi. 22Kom che üdeaeymünmew ta eymün iñche ñi duam, welu tati newentulelu tuntepule ñi mongen, fey engün ta montuay. 23Inantukungelmün ta kiñe waria mew, amumün ta kangelu waria mew. Iñche ta rüf dungu feypiwayiñ ñi küpatuael ti Wentrukünuwpalu petu tamün kom rupanon israelche tañi pu waria mew.\n24“Kiñe no rume tati kimeltukeel, doy nielay kimün tañi kimeltufe mew ka kiñe werküpeelchi kona doy pepiluwlay tañi werkükeetew mew. 25Tati kimeltukeel ka femngechi adümuwle kisu ñi kimeltufe reke, kümey. Ka tati werküpeelchi kona ka femngechi pepiluwle ñi werkükeetew mew, ka kümey. Fey iñche tati ngen ruka ta Belsebu+ pingeli, ¿chem pingeaymün am eymün?\n26“Ngelay tamün llükanieafiel tati pu che. Chem ellkan dungu rume ngelay tañi kimngenoael, ka chem rume ellkalelu ñi pengenoael. 27Tamün feypiwpefiel ta dumiñ mew reke, eymün ta nütramyeafimün ta pelon antü mew ka tamün ellka feypiwfiel eymün, ta wirartu nütramyeafimün ta wente ruka kütu.+ 28Llükakefilmün tati ayülelu tamün langümaetew, welu pepi langümlayafi tamün am tati rumel mongelealu. Llükayafimün may tamün eluaetew tamün rumel layael ka tamün rumel kutrankayaetew ta kütral mapu mew. 29Rume pichi falifuy engün rume tati pu pichike üñüm, welu kiñe no rume ütrüfnaglayafuy engün pinofule tamün Chaw. 30-31Feymew ta llükakilmün. Fey eymün tamün kal longko kütu ta rakinieñmaeymünmew re kiñeke, eymün am doy falilu fentren pichike üñüm mew.\nTati yewentukunofilu ta Jesucristo tati pu wentru mew\n32“Iney rume ta nütramyeelimew tati pu che mew, iñche ka femngechi nütramyeafiñ ta kisu iñche tañi wenu mapu mülechi Chaw mew, 33welu tati yewentukuetew tati pu che mew, iñche kafey yewentukuafiñ tañi Chaw mew mülelu ta wenu mapu.\n34“Rakiduamkilmün iñche tañi küpan mew ñi müleael re kümelkawün. Küpalan tañi müleael ta küme tüngün, welu may tañi müleael kayñetuwün. 35Küpan tañi\n‘kayñetuwael ta fotüm ñi chaw engu,\nka domo püñeñ ñi kayñetuwael ñi ñuke engu\nka ti nanüngwen ñi ka femngechi kayñetuwael.\n36Fey ta famngechi tati doy reñmaniewchi pu che tañi kayñetuwael.’+\n37“Tati doy piwkeyelu tañi chaw ka tañi ñuke iñche mew, koneltulelay iñche mew. Ka femngechi tati doy piwkeyelu tañi fotüm kam tañi ñawe iñche mew, koneltulelay iñche mew. 38Iney rume inaelimew, welu eluwkülenole ñi layael kütu iñche ñi duam, koneltulelay iñche mew. 39Tati ayülu ñi montulael tañi mongen, fey ta montul-layafi, welu tati eluwkülelu ñi layael kütu iñche tañi duam, fey ta nieay montun.\nNgünechen ñi füreneafiel ta che\n40“Iney rume tamün küme llowetew, iñche ta llowenew. Fey iney rume tañi küme llowetew, ka femngechi llowfi iñche tañi werküetew. 41Ngünechen fürenekefi tati pu pelon wentru, fey iney rume llowfile kiñe pelon wentru Ngünechen tañi werküetew mew, ka femngechi kisu lloway küme fürenechen tati pelon wentru reke. Ngünechen ka fürenekefi kom che lif piwkengelu, fey iney rume llowfile kiñe lif piwkengechi che, ka femngechi lloway küme fürenechen tati lif piwkengelu reke. 42Iney rume elufile kiñe fasu firkün ko kiñeke tati doy ñom piwkengelu iñche tañi inanieetew, rüf dungu feypiwayiñ kutranpiwkeyeaeyew ta Ngünechen.”


Weda duamküleliyiñ, maneluwaiñ Jewba mu | Ñi chillkatungeal\nTi Werken (ñi chillkatungeal) | Junio 2019\nPAPELTUAFUYMI abua acholi afrikáans akha albanés alemán altaico aluro amis amárico armenio aucano aymara ayá azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí biak birmano bislama boulou búlgaro caboverdiano cakchiquel occidental camboyano catalán cebuano chabacano changana (mozambique) checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés chuvash cibemba cingalés citonga congo coreano criollo de las seychelles criollo guadalupeño criollo haitiano criollo inglés de Belice criollo mauriciano croata damara dangme danés dehu digor diula duala edo efik embunda endebele endebele de Zimbabue endonga endáu enzema eslovaco esloveno español estonio ewé finlandés fiyiano fon francés ga galés garífuna georgiano gitonga griego groenlandés guaraní gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo ilocano indonesio inglés ishan islandés isoko italiano japonés javanés kabiye kachin kannada kaonde kayin sgaw kazajo kazajo (alfabeto árabe) kekchí khana kikongo kikuyu kiluba kimbundu kiniaruanda kipende kirguís kiribatiano kirundi kisi kisonge krío kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lahu lao lengua de señas argentina lengua de señas boliviana lengua de señas chilena lengua de señas colombiana lengua de señas costarricense lengua de señas ecuatoriana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas angoleño lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas chino lenguaje de señas congoleño lenguaje de señas coreano lenguaje de señas croata lenguaje de señas cubano lenguaje de señas de quebec lenguaje de señas eslovaco lenguaje de señas filipino lenguaje de señas finlandés lenguaje de señas francés lenguaje de señas griego lenguaje de señas guatemalteco lenguaje de señas hondureño lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas keniano lenguaje de señas malauí lenguaje de señas nicaragüense lenguaje de señas panameño lenguaje de señas paraguayo lenguaje de señas peruano lenguaje de señas polaco lenguaje de señas portugués lenguaje de señas rumano lenguaje de señas ruso lenguaje de señas salvadoreño lenguaje de señas sudafricano lenguaje de señas tai lenguaje de señas taiwanés lenguaje de señas zambiano lenguaje de señas zimbabuense lenie letón lhukonzo lingala lituano lomue luganda lunda luo luvale macedonio macua makua-meto malayo malayálam malgache maltés mam mambue-lungu mapudungun maratí marshalés maya mazateco de Huautla mingreliano mixe del norte mixteco de guerrero mizo mongol more motu navajo nepalés ngäbere (o guaymí) nias niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela palauano pangasinán panjabí papiamento de curazao persa pidgin (oeste de África) pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de Serbia romaní de macedonia romaní del sur de Grecia ronga rumano runyankore ruso rutoro samoano sango sanguir saramacano sena sena sepulana serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai tamil tayik telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco turcomano tuvaluano twi tártaro ucraniano uhobo uigur (alfabeto cirílico) uigur (alfabeto árabe) umbundú urdu uruund uzbeko uzbeko (alfabeto latino) vendal vietnamita wallisiano waray-waray wayuunaiki wolaita xhosa xitshwa yapés yoruba zandé zapoteco del istmo zulú árabe ñanya ñemba\nTROKIÑ ÑI CHILLKATUNGEAL 25\nWeda duamküleliyiñ, maneluwaiñ Jewba mu\n‘Iñche ta rume weda duamkülen’ (1 SAM. 1:15).\n30 ÜLKANTUN Ñi Ngünechen, ñi küme Chaw ka tañi Weni\n1. ¿Chumngelu duamfali taiñ inayal Jesus ñi ngülam?\nJESUS feypikünuy chem ñi rupayal afaelchi antü mew, fey feypi: “Kuñiwtukuwküleaymün [...] tamün rume küdaweluwkülenoael tüfachi mongen mew”. ¿Chem küpa feypi? Taiñ rume rakiduamkülenoal chumngechi nierpual kom taiñ duamnieel ka itrofill dungu taiñ rupaken (Luka 21:34). ¿Chumngelu (chemu) duamfali taiñ inayal tüfachi ngülam? Kom iñchiñ taiñ pu chengen, rupakeiñ wedake dungu mu, fey tüfachi fillke dungu rume rakiduamelkeeiñmu.\n2. Taiñ pu peñi ka lamngen, ¿chem wedake dungu rupakeyngün?\n2 Kiñeke mu, wilukontuafeiñmu wedake dungu. Ngüneduamnge chem ñi rupan kiñeke peñi ka lamngen. Kiñe peñi, John pingelu weda kutranküley, * esclerosis multiple pingey tañi kutran. Kafey elkünueyew tañi domo, fey rume weda duamkületuy dew rupawyelu mari aylla tripantu tañi niewün engu. Rupalu chi antü, John tañi epu ñawe poyewelafingu ta Jewba. Ka femngechi, kiñe kurewen rupakey fillke weda dungu, Bob ka Linda pingeyngu. Mür kechangeyngu tañi küdaw mu, fey pepi kulliwetulayngu tañi ruka. Linda kutranpiwkey, fey tüfachi kutran mu layafuy rupachi antü mu, kafey kontueyew artritis kutran.\n3. Ñi feypilen Filipense 4:6, 7, ¿chem dungu rüf maneluwafuiñ?\n3 (Papeltunge Filipense 4:6, 7). Rüf maneluwafuiñ taiñ Wenu Chaw Jewba mu, kidu kimniey chum taiñ duamelkeetew itrofill dungu taiñ rupaken. Ka ayüniey taiñ kelluaetew, fey taiñ küme chaftuafiel ti wedake dungu. Biblia mew müley fillke weda dungu ñi rupan pu che poyekefilu ta Chaw Dios. Kafey, ti Biblia kimeltukeeiñmu chumngechi ñi kellufiel Jewba feychi pu che weda rupamekelu. Ngüneduamaiñ kiñeke nütram.\n“ELIA TA KIÑE WENTRU IÑCHIÑ REKE TRÜRLU”\n4. 1) ¿Chem wedake dungu chaftufi Elia? 2) ¿Chem kimtukuy Elia?\n4 Feychi antü Elia ñi küdawelfiel ta Jewba fentren wedake dungu mülekefuy. Feychi antü mu ngüneniekefuy ta Akab, tüfa kiñe tati pu wedake longko ülmen ñi mülekefel Israel mapu. Akab niefi Jesafel, kiñe weda domo poyekefilu ta Baal. Kidu engu amultukufingu ñi poyengeal ta Baal Israel mapu püle ka langümfingu fentren pelon wentru poyekefilu ta Jewba. Feychi mu Elia lefmawi. Kafey rupalu fütra filla dungu, Elia maneluwi Jewba mu, feymu mongetripay (1 Rey. 17:2-4, 14-16). Kafey chaftufilu pu koylake pelon wentru poyekefilu ta Baal, Elia maneluwi Jewba mu ka yafültukufi pu israelche ñi poyeafiel ta Jewba (1 Rey. 18:21-24, 36-38). Pepi chaftufilu kom feychi wedake dungu, Elia kimtukuy Jewba ñi kuñiwtukukeetew ka ñi kellukeetew.\nJewba werküfi kiñe küme püllü ñi newentukuafiel ta Elia. (Inaduamnge parrafo 5 ka 6). *\n5, 6. 1) Ñi feypilen 1 Reyes 19:1-4, ¿chum duamkülekefuy Elia? 2) Jewba, ¿chumngechi pengelelfi ta Elia ñi piwkeyeniefiel?\n5 Biblia feypi: “Fey Akab feypifi ta Jesafel kom ñi femün ta Elia, ka chumngechi Elia ñi langümfiel fütra kuchillu mew kom pu koylake pelon wentru. Feymu Jesafel feypifalfi ta Elia: ‘¡Iñche ta langümaeyu, chumngechi tami langümfiel tati pu pelon wentru. Wüle femnoli fante antü mew, rume weda kastigayaenew tañi pu dios!’. Fey Elia llükay, witrapüray ka lefmawi tañi montual. Puwi ta Beer-seba mülelu Juda mapu mew, üye mu elkünufi tañi kona. Wellin mapu mu konpuy, kom antü trekay, fey anükünuwi miñche kiñe anümka mew, kafey llellipuy ñi layal. Feypi: ‘¡Fey kay! Awem Jewba, müntuñmaen tañi mongen, doy kümenolu kay iñche tañi pu kuyfike che yem’” (1 Reyes 19:1-4). Tati reina Jesafel küpa langümfi ta Elia. Feymu Elia llükay ka lefmawi ta Beer-seba lof mapu. Fente ñi weda duamkülen mu, kidu “llellipuy ñi layal”. ¿Chumngelu fente yafüngewelay tüfachi pelon wentru? Elia kulpafe chengefuy, fey “kiñe wentru iñchiñ reke” trüri (Sant. 5:17). Elia rume rakiduamkülepelafuy ka rume ürkülepelafuy. Kidu feypikefuy chi: “Ngünam feypikefiñ pu israelche ñi poyeafiel ta Jewba, chem dungu no rume kümelkaletulay Israel mu” pikefuy chi. Ka kidulen poyekefi ta Jewba trokiwkülepelay chi (1 Rey. 18:3, 4, 13; 19:10, 14). Afmatulafeymu fente ñi weda duamkülen tüfachi pelon wentru, welu Jewba kimtukuniefuy ñi femngechi duamkülen ta Elia, fey kutranpiwkeyefi.\n6 Jewba weda dungulafi ta Elia ñi feypietew chem ñi mülen tañi piwke mu, doy may newentukufi (1 Rey. 19:5-7). Fey wüla, Jewba piwkeyenkechi norümtufi Elia ñi rakiduam, pengelelfi fente ñi newen-ngen. Ka feypifi ta Elia 7.000 che pilay ñi poyeafiel ta Baal (1 Rey. 19:11-18). Femngechi dungu mu, Jewba pengelelfi ta Elia ñi piwkeyeniefiel.\n¿CHUMNGECHI KELLUAFEYMU JEWBA?\n7. Jewba ñi kellufiel ta Elia, ¿chumngelu yafültukukeeiñmu?\n7 ¿Rume rakiduamküleymi? Feyngele, longkontukuafuymi Jewba ñi pepilniefiel ñi chum duamkülen ta Elia, müna yafültukuaeymu tüfa. Feychi nütram pengelkeeiñmu taiñ ka femngechi pepilnieaetew Jewba rupaliyiñ wedake dungu mu ka weñangküleliyiñ. Kidu kimniey chem dungu taiñ femafel ka chem dungu femlayafuiñ. Kafey, kimniey chem taiñ rakiduamkülen ka chem ñi mülen taiñ piwke mu (Sal. 103:14; 139:3, 4). Inayentufiliyiñ Elia ñi maneluwken Jewba mu, kidu kelluaeiñmu taiñ chaftuafiel chem dungu rume taiñ weda duamelkeetew (Sal. 55:22).\n8. ¿Chumngechi kelluafeymu Jewba tami küme chaftuafiel wedake dungu?\n8 Rume rakiduamkülelmi, “turpu kümelkalewetulayan” piafuymi chi. Fey doy weda duamafuymi. Femngechi dungu mu rupalmi, longkontukunge tami kelluaetew Jewba, femngechi doy küme duamtuaymi. ¿Chumngechi kelluafeymu Jewba? Kidu ngülamtukeeymu tami feypiafiel chem ñi mülen tami piwke mu. Fey “kelluen” pifilmi, kidu wiñoldunguaeymu (Sal. 5:3; 1 Ped. 5:7). Feymu rumel ngillatuafimi ta Jewba, fey feypiafimi chem wedake dungu mu rupamekeymi. Kidu nütramkalayaeymu chumngechi ñi nütramkafiel ta Elia, welu dungukeeymu reke Biblia mew ka tañi trokiñche mu. Fill nütram tami papeltukeel Biblia mu yafültukuafeymu ka kelluafeymu tami maneluwal Jewba mu. Kafey, yafültukuaeymu tami pu peñi ka lamngen (Rom. 15:4; Eb. 10:24, 25).\n9. Nieliyiñ kümeke weni, ¿chumlerpuaiñ?\n9 Jewba elufi ta Elia kiñe rume küme weni. ¿Chumngechi? Kidu feypifi ta Elia ñi rulpalelafiel ta Elisew kiñeke küdaw. Femngechi weda duamkülen mu Elia, Elisew yafültukukefeyew. Iñchiñ ka femngechi femafuiñ. Maneluwaiñ kiñe küme weni mew, fey feypiafiyiñ taiñ chum duamkülen, femngechi kidu kelluafeiñmu taiñ newenkontual (2 Rey. 2:2; Prov. 17:17). Welu, “nielan iney no rume ñi nütramkayafiel ñi rupan” piafuymi chi. Femngechi rakiduamülmi, ngillatuafimi ta Jewba tami kelluaetew peafiel kiñe peñi kam lamngen küme weniyekefilu ta Jewba, fey tami yafültukuaetew.\n10. 1) ¿Chumngechi kellukeeiñmu Elia ñi rupan? 2) ¿Chumngechi kelluafeiñmu ñi feypilen Isaías 40:28, 29?\n10 Jewba kellufi ta Elia ñi küme chaftuafiel kom ñi weda duamelkeetew, femngechi ñi küme küdawelaetew fentren tripantu mu. Elia ñi rupan kellukeeiñmu taiñ maneluwal Jewba mu. Kiñeke mu rume rakiduamküleafuiñ fente taiñ weda rupameken mu, fey müna ürküleafuiñ ka weda duamküleafuiñ. Welu maneluwliyiñ Jewba mu, kidu eluaeiñmu ñi newen taiñ rumel küdawelafiel. Biblia feypi: “¿Kimlaymi am? ¿Allkülaymi am? Jewba, tati Dewmalu chew ñi afpuken ti Mapu, kidu ta Ngünechen-ngey rumel mu. Afeluwkelay ka ngañwadkelay. Kimfal-lay fente tañi nieelchi kimün. Newentuniefi tati pu ürkülelu, ka eluniefi fentren pepiluwün tati pu ngañwadkülelu” (Isaías 40:28, 29).\nKÜLA CHE NÜTRAMKANGELU BIBLIA MEW MANELUWINGÜN JEWBA MU\n11. ¿Chem wedake dungu rupay ta Ana?\n11 Biblia mu müley kakelu che ñi rupan fillke dungu ñi weda duamelkeetew. Kiñe tüfa, fey ta Ana, kidu pepi niepüñeñkelafuy, feymu illamkangekefuy. Kafey tañi müri domo weda ayentukefeyew (1 Sam. 1:2, 6). Fente ñi weda duamkülen ta Ana, ngümakefuy ka ikelafuy rume (1 Sam. 1:7, 10).\n12. ¿Chem wedake dungu rupay ta David?\n12 Kiñeke mu, tati longko ülmen David rume rakiduamkefuy. Kidu chaftufi fentren wedake dungu. Rume weda duamkülefuy tañi kulpan mu (Sal. 40:12). Tañi sakin fotüm, Absalon pingelu, kayñetueyew, fey langümngerpuy (2 Sam. 15:13, 14; 18:33). Kafey, ngünenkaeyew kiñe tañi pu weni tañi doy manelniefiel (2 Sam. 16:23–17:2; Sal. 55:12-14). Fentren salmo ñi wirintukuel David pengelkey ñi weda duamkülen, welu ka pengeli ñi rume maneluwkülen Jewba mu (Sal. 38:5-10; 94:17-19).\nTi wentru wirintukulu ti salmo, ¿chem kellueyew ñi wiño poyeafiel ta Jewba ayüwün mu? (Inaduamnge parrafo 13-15). *\n13. ¿Chem wedake dungu rupay kiñe wentru wirintukulu ti salmo?\n13 Kiñe wentru wirintukulu ti salmo ütrirfi ñi chumngechi felen tañi mongen pu wedake che. Tüfachi wentru Asaf tañi pu che tuwün-ngefuy chi. Kafey küdawkefuy chew ñi poyengekeel ta Jewba. Tüfachi wentru wirintukulu ti salmo rume weda duamkülefuy, fey ayüwkülelafuy ñi mongen mu. Fey rakiduamürpuy ñi newe falin-ngenon Ngünechen taiñ kümelkakeetew (Sal. 73:2-5, 7, 12-14, 16, 17, 21).\n14, 15. Tüfachi küla che taiñ nütramkapeel, ¿chem kimeltukeeiñmu?\n14 Tüfachi küla che taiñ nütramkapeel maneluwingün Jewba mu ñi kelluaetew. Ngillatun mu, nütramkafingün ta Jewba chem ñi mülen tañi piwke mu ka feypifingün kom ñi weda rupameken engün. Kidu engün fentekünulay ñi trawüluwken tañi poyeafiel ta Jewba (1 Sam. 1:9, 10; Sal. 55:22; 73:17; 122:1).\n15 Jewba kutranpiwkeyefi ka kellufi ta Ana, David ka tati wentru wirintukulu ti salmo. ¿Chumngechi? Ana tüngduamnagi (1 Sam. 1:18). David wirintukuy: “Fentren üllüfün dungu mu rupakey ti nor che, welu Jewba montulnieeyew kom tüfachi dungu mu” (Sal. 34:19). Ka tati wentru wirintukulu ti salmo feypi tañi nünieetew Jewba tañi man kuwü mew, kidu piwkeyenkechi ngülamtueyew. Feymu ti wentru ülkantuy: “Iñche kay, kümey ñi fülkonkülen Ngünechen mu. Ñidol Ngünechen Jewba mew nien tañi ellkawpeyüm” (Sal. 73:23, 24, 28). ¿Chem kimeltukeeiñmu tañi rupan engün? Kiñeke mu rupayafuiñ fütra wedake dungu, tüfa weda duamelafeiñmu. Welu rakiduamaiñ chumngechi ñi kellufiel Jewba ta kakelu che, ngillatuafiyiñ ka allkütuafiyiñ tañi ngülam. Femngechi femliyiñ, küme chaftuafiyiñ kom feychi wedake dungu (Sal. 143:1, 4-8).\nMANELUWNGE JEWBA MU, FEY KÜME CHAFTUAFIMI TAMI RUPAMEKEN\nEllaka mu taiñ lamngen famentufi ñi pu lamngen, welu doy küme duamtuy eluwlu ñi kelluafiel ta kakelu che. (Inaduamnge parrafo 16 ka 17).\n16. ¿Chumngelu ngelay taiñ famentuafiel ta Jewba ka taiñ pu peñi ka lamngen?\n16 Tüfachi küla che ñi rupan, ¿ka chem dungu kimeltuafeiñmu? Ngelay taiñ famentuafiel ta Jewba ka taiñ pu peñi ka lamngen (Prov. 18:1). Kiñe lamngen Nancy pingey, rume weda duamkülefuy ñi elkünuetew tañi füta, kidu feypi: “Fentren antü pilan ñi peafiel ka nütramkayafiel iney rume. Welu doy famentufiel mu pu lamngen, doy weñangkülekefun”. Fey Nancy femngechi femwelay, doy may eluwi ñi kelluafiel kakelu che weda rupamekelu. Kidu feypi: “Allkütukefun chem ñi weda rupameken kakelu che. Fey kimtukun, doy duamniefili ñi rupameken kakelu che, müte rakiduamkelan tañi weda rupameken iñche”.\n17. ¿Chumngechi newenkontuafuiñ?\n17 Taiñ newenkontual, ¿ka chem chumafuiñ? Müley taiñ amual trawün mu. Femngechi Jewba doy küme kelluafeiñmu ka doy yafültukuafeiñmu (Sal. 86:17). Trawün mu, Jewba yafültukukeeiñmu tañi newen mu, Biblia ka tañi trokiñche mu. Kafey welukonkechi yafüluwkeiñ taiñ pu peñi ka lamngen iñchiñ (Rom. 1:11, 12). Kiñe lamngen Sophia pingelu feypi: “Jewba ka tañi pu lamngen kellukeenew ñi newenküleal. Doyümkefiñ ñi trawüluwal kidu engün. Doy küme küdawli amuldungun mew ka tañi trawünche mew, doy küme chaftukefiñ tañi weda duamelkeetew ka rakiduamelkeetew”.\n18. Weda duamkülelmi, ¿chumngechi kelluafeymu Jewba?\n18 Weda duamkülelmi, longkontukunge Jewba ñi apümkayafiel kom feychi dungu tami weda duamelkeetew. Welu fey ka müten no, kafey kelluaeymu fewla tami küme chaftuafiel feychi weda dungu. Kidu yafültukukeeiñmu ka elukeeiñmu ñi newen taiñ doy küme duamküleal ka rume rakiduamkülenoal (Filip. 2:13).\n19. Romanu 8:37-39 mu, ¿chem feypikünuy Pablo?\n19 (Papeltunge Romanu 8:37-39). Tati apostol Pablo feypikünuy ngelay chem rume taiñ püntünentuafetew Ngünechen tañi piwkeyechen mew. ¿Chumngechi kelluafuiñ taiñ pu peñi ka lamngen weda duamkülelu? Küpalechi chillkatun mu ngüneduamaiñ chumngechi inayentuafuiñ ta Jewba, fey taiñ kutranpiwkeyeafiel ka kelluafiel taiñ pu peñi ka lamngen weda duamkülelu.\nJewba ñi chumngechi kellufiel ta Elia, ¿chem kimeltukeeiñmu?\nÑi femün Ana, David ka ti wentru wirintukulu ti salmo, ¿chem kimeltukeeiñmu?\n¿Chumafuiñ taiñ chaftuafiel taiñ weda duamelkeetew?\n44 ÜLKANTUN Ti weñangkülelu ñi llellipun\n^ parr. 5 Alüñma weda duamküleliyiñ, wedalkayafeiñmu taiñ kuerpu ka taiñ rakiduam. ¿Chumngechi kelluafeiñmu Jewba taiñ chaftuafiel feychi dungu? Ngüneduamaiñ Jewba ñi chumngechi kellufiel ta Elia weda duamkülelu. Kafey ngüneduamaiñ kakelu che ñi rupan mülelu Biblia mu, fey taiñ kimal chem chumafuiñ taiñ kelluaetew Jewba.\n^ parr. 2 Tüfachi chillkatun mew, ka üy tukulelngey ta kiñeke che.\n^ parr. 56 ¿CHEM PENGELI TI ADENTUN? Kiñe küme püllü ñochikechi nepelfi (trepeltufi) ta Elia ka elufi ko ka kofke.\n^ parr. 58 ¿CHEM PENGELI TI ADENTUN? Kiñe wentru Asaf ñi pu che tuwün-ngelu, ayüwün mu wirintukumekey salmo ka ülkantumekey kakelu levita engün.\n¡Kuñiwtuwküleaiñ ka eluwlayaiñ taiñ ngünenkangeal!\n¡Nietuafuiñ we küme rakiduam!\nKelluafiyiñ ta kakelu che ñi doy küme duamtual\nKiñe weda ngünenkan niey Weküfü, ¿chumngechi kuñiwtukuwafuiñ?\nKimngerpuy chem ñi wirinieel kiñe kuyfi chümpolechi lifru\nWirin dungu Chumngechi entual fillke papel TI WERKEN (ÑI CHILLKATUNGEAL) Junio 2019\nAudio Chumngechi entual audio TI WERKEN (ÑI CHILLKATUNGEAL) Junio 2019\nTI WERKEN (ÑI CHILLKATUNGEAL) Junio 2019


Ngünechen ñi Küme Dungu Efesio 1\nPablo ñi karta tati pu Efesochengealu\nEfeso waria ta kiñe doy fütra waria ti Imperiu Romanu mew, fey tüfachi karta lle Pablo tañi wirilelfiel tati feyentulechi Efeso waria che. Mufü rupachi tripalu ñi witranngeyawael ta Pablo, mülerpuy Efeso waria mew. Kiñe rupa Pablo mülepuy Efeso mew doy epu tripantu.\nKiñeke karta mew Pablo ayüley ñi küme eltuafiel ti wesake dungu, welu tüfachi karta mew femlay. Wirilelfi tati pu efesoche ñi yafültukuafiel tati feyentulechi pu che ka ñi küme kimael engün ti afmatufal montuluwün dungu mülelu ta Cristo mew. Ka femngechi ayüley ñi kimael engün Ngünechen ñi kuyfi adkünuelchi dungu ñi rume küme dungungen, tati trokiñ feyentulechi pu che mew.\n1 Iñche ta Pablo, Jesucristo tañi apostol Ngünechen ñi piel mew, wirilelfiñ ta tüfachi karta tüfeychi pu che mülelu ta Efeso waria mew,* Kiñeke kuyfi wirin mew ngelay: “ta Efeso waria mew”. koneltulelu ta Ngünechen mew ka feyentulelu ta Cristo Jesus mew. 2 Fey Ngünechen taiñ Chaw ka Ñidol Jesucristo füreneaeymünmew kisu engu ñi kellun mew ka kisu engu ñi küme tüngün eluaeymünmew ta eymün.\nNgünechen ñi montulchen ta Cristo mew\n3 Püramyefiyiñ ta Ngünechen Ñidol Jesucristo tañi Chaw, fey taiñ kiñewkülen mew ta Cristo iñchiñ füreneeiñmew itrofill kümeke dungu mew. 4 Ngünechen ta dullieiñmew ta Cristo mew petu ñi dewmangenon rume ta mapu, femngechi taiñ müleael kisu mew, taiñ nieael nor mongen ka taiñ nienoael chem yafkan no rume. Kisu ñi piwkeyen mew 5 wüne dullikünueiñmew femngechi ta Ngünechen kisu ñi yall reke taiñ nieaetew ta iñchiñ Jesucristo mew, chumngechi kisu ñi adkünuel ka ñi ayüelchi dungu. 6 Fey tüfachi dungu mew rumel püramyekefiyiñ ta Ngünechen kisu ñi fütra küme pepiluwün mew, femngechi füreneeiñmew kisu ñi sakin Fotüm mew. 7 Cristo mew, Ngünechen ta kulliñmaeiñmew reke kisu ñi Fotüm ñi wütruelchi mollfüñ mew feychi lalu, ka wiñoduamatueiñmew iñchiñ taiñ yafkan mew. 8 Ngünechen pengeleleiñmew kisu ñi fentren piwkeyen taiñ eluetew mew kom kimün ka fill adümuwün. 9 Femngechi elueiñmew taiñ kimüñmayafiel kisu ñi kimngekenofelchi küme dungu kisu müten tañi adkünuel femngechi tañi ayüel ñi femürpuael ta Cristo mew 10 chumngechi ñi adkünungen tüfachi dungu. Fey rüfkünu mew ñi mupiael puwle ta tripantu, Ngünechen tañi trawülael itrokom dungu, fey Cristo tañi longkoleael tati mülelu wenu mapu mew ka müleyelu nag mapu mew.\n11 Ngünechen am rumel femkelu itrokom tañi adkünuel kisu tañi kümelu ñi trokifiel, feymew ta dullintueiñmew taiñ koneltuael ta Cristo mew femngechi taiñ püramyeafiel iñchiñ taiñ mongen mew. 12 Iñchiñ taiñ pu judiungen wünelu mew maneluwiyiñ ta Cristo mew, femngechi taiñ mongen mew ñi püramyengeael ta Ngünechen ñi fütra pepiluwün. 13 Ka femngechi eymün, feychi allkülu ti rüfngechi werken kimelün dungu, ti we kimelün montuluwün dungu, fey feyentuymün ta Cristo mew, kiñewimün ta kisu mew, ka markakünungeymün ta Ngünechen tañi ngenngetun ta eymün mew tati Lif Küme Püllü mew, kisu tañi feypikünuel ñi wülael. 14 Tati Lif Küme Püllü taiñ llowel feypiley taiñ llowael ti koneltuleelchi montun, Ngünechen taiñ eluaetew feychi kom montulfile kisu ñi dullituelchi trokiñche. Fey femngechi ta püramyengeay kisu ñi fütra pepiluwün mew.\nPablo ngillatufi ta Ngünechen ñi eluafiel kimün tati pu feyentuyelu\n15 Feymew, kimnielu am iñche eymün tamün feyentulen ta Ñidol Jesus mew ka tamün piwkeyeniefiel kom tati koneltulelu Ngünechen ñi trokiñche mew, 16 fentekünukelan ñi mañumtuafiel ta Ngünechen eymün mew, iñche ta ngillatuñmaniewkeyiñ. 17 Ngillatukefiñ taiñ Ñidol Jesucristo ñi Ngünechen, tati fütra pepiluwünngechi Chaw, tamün eluaetew Lif Küme Püllü mew küpachi kimün, femngechi tamün longkontukuafiel kisu ñi pengelelchi dungu ka ñi doy küme kimngeael. 18 Ka ngillatukefiñ ta Ngünechen eymün tamün fente küme kimafiel, ka femngechi tamün küme adümael ñi chumngechilen tati maneluwün tamün mütrümetew ta Ngünechen. Ka femngechi tamün kimafiel ti fütra küme montuluwün Ngünechen tañi eluafiel tüfey engün tati koneltulelu kisu ñi trokiñche mew. 19 Ka ngillatukefiñ ta Ngünechen tamün kimael kisu ñi fentren nieelchi pepiluwün, tüfey taiñ elunieetew iñchiñ tati pu feyentulelu. Fey tüfachi fütra pepiluwün iñchiñ taiñ llowel fey ta Ngünechen ñi pengelelchi pepiluwün 20 feychi wiñomongeltufilu ta Cristo ka elufi ñi llowael kom püramyen, fey ñi müleael kisu engu ta wenu mapu mew. 21 Ka elufi tañi ngünenieafiel itrokom tati nielu pepiluwün, awtoridad, ngüneluwünngelu ka ñidolküleyelu mew ka ñi ngünenieafiel kom tati mülelu fantepu mew ka tati mülerpualu. 22 Ngünechen itrokom dungu wültufi ta Cristo ñi ngünenieael, ka Cristo müten ta longkokünufi itrokom ñi trokiñche mew. 23 Fey ñi trokiñche am Cristo ka müten ñi felen, Cristo am itrokom mew mülelu, fey Cristo ka müley itrokom dungu mew.\n*1:1 Kiñeke kuyfi wirin mew ngelay: “ta Efeso waria mew”.


Ngünechen ñi Küme Dungu 1 Juan 1\nJuan tañi wüne wirielchi karta\nTüfachi karta apostol Juan tañi wüne wiriel, rume piwkeyechen mew. Juan feypifi ti pu feyentulelu ñi kuñiwtuwael engün ti pu koyla ngünen kimeltufe mew. Ka kimeltufi tati pu feyentulelu femngechi ñi küme kimael engün rüf mew ñi nien montun, iney rume mupiltulelu ta Cristo mew. Juan famngechi feypi: “Wirileluwiyiñ ta tüfachi dungu eymün tati pu feyentulelu Ngünechen ñi Fotüm mew, femngechi tamün kimael tamün nien rumel mongen”. (1 Juan 5.13)\nTati Dungun wülkelu mongen\n1 Tati dew mülekelu llituka mew, tüfey taiñ allkükeel ka taiñ pekeel. Taiñ leliwülel ka taiñ mankuwüel. Fey tüfa lle tati Dungun wülkelu mongen. 2 Fey tüfachi rumel mongen ta pewfaluwi, fey iñchiñ ta pefiyiñ. Feymew ta nütramyekefiyiñ ta tüfachi dungu ka kimeleluwiyiñ ta eymün ta tüfachi rumel mongen, tati mülekelu ta Chaw engu, fey pewfaluweiñmew ta iñchiñ. 3 Kimeleluwiyiñ tüfey taiñ peel ka taiñ allküelchi dungu femngechi tamün kiñewküleael ta eymün iñchiñ mew, chumngechi ta iñchiñ kiñewküleiñ ta Chaw Ngünechen mew ka kisu tañi Fotüm Jesucristo mew. 4 Wirifiyiñ ta tüfachi dungu femngechi tañi feyngeael taiñ ayüwün.* Kiñeke kuyfi wirin mew feypiley: “tamün ayüwün”.\nNgünechen ta pelon reke femngey\n5 Fey tüfachi werken dungu taiñ eluetew ta Jesucristo, fey iñchiñ ka femngechi kimeluwiyiñ ta eymün: Ngünechen ta pelon reke feley ka kisu mew ta ngelay chem dumiñ no rume. 6 Fey feypiliyiñ taiñ kiñewkülen ta kisu mew, welu dumiñ mew reke mületuliyiñ, koylatukeiñ taiñ dungun mew ka taiñ femkeel mew. 7 Welu müleliyiñ ta pelon mew, chumngechi Ngünechen müley ta pelon mew, feymew müley ta kiñewün ta iñchiñ mew, fey Jesucristo, Ngünechen ñi Fotüm, tañi mollfüñ liftutueiñmew kom yafkan mew.\n8 Fey nielaiñ yafkan pileliyiñ, kisutu koylakaluwküleyiñ ka ngelay rüf dungu ta iñchiñ mew. 9 Welu kisu taiñ wün mew feypiliyiñ taiñ yafkafengen, Ngünechen am femkelu nor dungu nieaiñ maneluwün kisu mew, fey wiñoduamatuaeiñmew taiñ yafkan mew ka liftutuaeiñmew kom ti wesake dungu taiñ femkeel mew. 10 Fey iñchiñ ta yafkakelaiñ pileliyiñ, fey koyla piniefiyiñ reke ta Ngünechen ka rüf piwke mew llowmalafiyiñ tañi dungu.\n*1:4 Kiñeke kuyfi wirin mew feypiley: “tamün ayüwün”.


¿Chumngechi kuñiwtukuafuiñ taiñ piwke? | Ñi chillkatungeal\nTROKIÑ ÑI CHILLKATUNGEAL 3\n“Kom dungu mu tami kuñiwtukukefiel, doyelchi may kuñiwtukuafimi tami piwke” (PROV. 4:23).\n36 ÜLKANTUN Kuñiwtukuafiyiñ taiñ piwke\n1, 2. Chaw Jewba, ¿chumngelu piwkeyefi ta Salomon? Ka ¿chumngechi kümelkangey?\nSALOMON weche wentrungelu müten longko ülmenkünungey Israel mu. Pichi rupalu, kiñe pewma mu Jewba pewfaluweyew ka feypieyew: “Feypien chem dungu ayüafuymi tami eluafiel”. Salomon feypi ñi weche wentrungen ka adümuwnon, feymu ngillatufi ta Jewba: “Eluen tami feyentuafiel kom piwke mu, fey ñi jusgayafiel tami pu che” (1 Rey. 3:5-10). Femngechi Salomon pengeli fente tañi ñom piwkengen. Feymu llemay Jewba müna piwkeyeeyew (2 Sam. 12:24). Ñi feypin Salomon müna ayüwülfi ta Jewba, feymu kidu elueyew ñi adümuwal ka kim chengeal (1 Rey. 3:12).\n2 Salomon petu ñi nor piwkeyefiel ta Chaw Jewba, rume kümelkangey. Kidu elfalkünungey ñi dewmayal kiñe ngillatuwe ruka ñi püramyengeal Jewba ñi üy (1 Rey. 8:20). Ka kimniengey Chaw Dios ñi eluetew fütra kimün ta Salomon. Kafey Chaw Jewba tañi newen mu, Salomon wirintukuy küla lifru Biblia mu. Kiñe tüfa ta Proverbios.\n3. ¿Chem ramtun wiñoldunguaiñ tüfachi chillkatun mu?\n3 Proverbios mu ti feypin “piwke” epe pataka rupa müley. Kiñe tüfa Proverbios 4:23, feypi: “Kom dungu mu tami kuñiwtukukefiel, doyelchi may kuñiwtukuafimi tami piwke”. Tüfachi versikulo mu, ¿chem pifel “piwke”? Tüfa wiñoldunguaiñ tüfachi chillkatun mu. Kafey inaduamaiñ epu ramtun: Weküfü, ¿chumngechi wedalkañmayafeiñmu taiñ piwke? Ka, ¿chumngechi kuñiwtukuafiyiñ taiñ piwke? Taiñ nor piwkeyeafiel ta Chaw Dios, duamnieiñ kimal ti wiñoldungun.\nBIBLIA MU, ¿CHEM PIFEL “PIWKE”?\n4. Biblia mu, ¿chem pifel “piwke”?\n4 Proverbios 4:23 feypilu “piwke”, pengeli chem taiñ rakiduamken, taiñ chum duamken, chem taiñ ayünieel ka chem duam mu femkeiñ fillke dungu. Kafey pengeli taiñ rüf chumngechi chengen ponwi mu, chumngechi taiñ trokingeken müten no.\n5. Taiñ femkeel taiñ külfünküleal, ¿chumngechi trürümngey taiñ kuñiwtukuafiel taiñ piwke?\n5 Rume falin-ngey kuñiwtukuafiel taiñ kuerpu, ka femngechi falin-ngey kuñiwtukual taiñ rakiduam ka taiñ piwke. Rakiduamnge epu dungu mu ñi trürkülen tüfa. Wüne, taiñ külfünküleal duamnieiñ kümeke iyael ka deportetual. Ka femngechi taiñ kuñiwtukuafiel taiñ piwke, duamfali fill antü papeltual Biblia ka fillke lifru ka papel nütramkalu Biblia mu, kafey fill antü pengelnieaiñ taiñ feyentuken Chaw Jewba mu. ¿Chumngechi pengelafuiñ tüfa? Inayaiñ taiñ kimürpuel Biblia mu ka wüldunguaiñ chem taiñ feyentukeel (Rom. 10:8-10; Sant. 2:26). Epu dungu, re ngüneduamliyiñ taiñ ad, “tremolelu” trokiwafuiñ, kutrankülefuliyiñ rume. Ka femngechi fentren küdawelfiliyiñ ta Jewba, rakiduamafuiñ chi: “Rume feyentuken Chaw Dios mu”, welu taiñ piwke mu ayürpuafuiñ chi weda femal (1 Kor. 10:12; Sant. 1:14, 15). Feymu akordanieafiyiñ Weküfü küpa welurakiduamelkeeiñmu. ¿Chumngechi femafuy tüfa? Ka, ¿chumngechi kuñiwtukuwafuiñ?\n¿CHUMKEY WEKÜFÜ ÑI WEDALKAYAFIEL TAIÑ PIWKE?\n6. ¿Chem dungu ayüniey Weküfü? Ka, ¿chumkey ñi femürpual?\n6 Satana kidutu duamuwkey, kayñetuniefi ta Chaw Jewba ka inakelafi ñi ngülam, fey ayüniey taiñ inayentuafiel ñi femken ka ñi rakiduam. Welu Weküfü ngünenielayafuy taiñ piwke taiñ femal tüfa. Feymu femkey kakelu dungu taiñ wedalkañmayaetew. Kiñe tüfa, Weküfü elkünuy taiñ wallmanieaetew fentren che inakefilu kidu ñi rakiduam (1 Juan 5:19). Fey ayüniey taiñ weniyenieafiel feychi wedake che, kimnielu rume iñchiñ taiñ wedalkañmayaetew ka welulkañmayaetew taiñ rakiduam ka taiñ femkeel (1 Kor. 15:33). Weküfü femngechi ngünenkafi tati longko ülmen Salomon. Kidu nierpuy fentren domo poyekenofilu ta Jewba. Rupalu chi antü fey engün wedalkañmaeyew ñi rakiduam, fey ñochikechi Salomon piwkeyewelafi ta Jewba (1 Rey. 11:3).\nWeküfü tami wedalkañmanoaetew tami piwke, ¿chumafuymi tami kuñiwtukuafiel? (Inaduamnge parrafo 7). *\n7. 1) Weküfü, ¿chumngechi rakiduamelkefi pu che kidu reke? 2) ¿Chumngelu duamnieiñ kuñiwtukuwal?\n7 Fillke pelikula ka programa television mu, Weküfü kimeltulelkefi pu che ñi rakiduamal kidu reke. Adkintufiel ka allkütufiel mu iñchiñ fillke nütram adngelluwkeiñ. Welu fey ka müten no, tüfa ka kimeltukeeiñmu chumngechi rakiduamal, duamküleal ka chem femal. Jesus ka kimi tüfa, feymu entuy fillke nütram, femngechi ñi kimeltulelafiel pu che falinke dungu. Akordakeymi chi kiñeke nütram feypilu Jesus ñi kimeltucheal, ti nütram tati küme piwkengechi samariache mew ka ti fotüm elkünulu ñi ruka ka ngünamkay ñi elungeelchi plata (Mat. 13:34; Luka 10:29-37; 15:11-32). Pu inakefilu Weküfü ñi rakiduam welurakiduamelafeiñmu tañi nütram mu engün, feymu kuñiwtukuwaiñ. Welu kiñeke pelikula ka programa television femlayay, doy may kimelelafeiñmu fillke dungu ka adngelluwafuiñ. Feymu duamfali taiñ küme rakiduamal chem peaiñ, ramtuwafuiñ: “Tüfachi pelikula kam programa television, ¿kimelmekeenew chi tañi inayal wedake dungu?” (Gal. 5:19-21; Efes. 2:1-3). Penielmi kiñe programa, fey ngüneduamülmi ñi nieel Weküfü ñi rakiduam, ¿chumaymi kay? ¡Famentuafimi llemay! Chumngechi famentukefimi wedake kutran.\n8. Pu chaw ka ñuke, ¿chumngechi kelluafuy ñi pu pichikeche ka wechekeche ñi kuñiwtukuafiel ñi piwke?\n8 Chawngelmi ka ñukengelmi, Jewba elfalkünueymu tami kuñiwtukuñmayafiel ñi piwke tami pu pichikeche ka wechekeche, fey Weküfü ñi wedalkanoaetew engün. Rüfkünu llemay, eymi femkeymi kom tami pepilnieel ñi kuñiwtukuafiel tami pu familia ñi kontunoaetew kutran, feymu liftukeymi tami ruka ka ütrüftukukeymi ti pod. Ka femngechi kiñeke pelikula, programa television, videojuego ka kiñeke pagina internet pengelkey Weküfü ñi rakiduam, feymu duamfali tami kuñiwtukuafiel engün ñi welurakiduamelnoaetew tüfa. Eymi elfalkünueymu ta Jewba tami kelluafiel tami pu pichikeche ka wechekeche ñi weniyerpuafiel ta kidu, feymu elungeymi tami ngünenieafiel engün (Prov. 1:8; Efes. 6:1, 4). Feley tami inayal Biblia ñi ngülam tami feypikünuafiel tami pichikeche ka wechekeche chem ñi femal ka chem ñi femnoal. Feypiafimi tami pu pichikeche chem ñi peal ka chem ñi penoal engün, kafey kelluafimi ñi longkontukual engün chumngelu femngechi dullikeymi (ngümintukimi) (Mat. 5:37). Doy tremkülerpule engün, kelluafimi ñi ngüneduamal Jewba ñi ngülam, fey ñi kimal engün chem ñi kümen ka chem ñi kümenon (Eb. 5:14). Ka longkontukuaymi, tami pu pichikeche ka wechekeche inayafuy tami feypin, welu doyelchi may inayentuafingün tami chumken (Deut. 6:6, 7; Rom. 2:21).\n9. Weküfü, ¿chem dungu rakiduamelkefi pu che? Ka, ¿chumngelu kuñiwün-ngey?\n9 Taiñ wedalkañmayaetew taiñ piwke, Weküfü ayükey taiñ maneluwal pu che ñi kimün mu, femngechi famentual Jewba ñi rakiduam (Kol. 2:8). Ngüneduamnge kiñe tüfa, Weküfü rakiduamelkefi pu che ñi doyümafiel rikungeal tañi mongen mu. Kiñeke che femngechi rakiduamlu rikungerpuafuy, kakelu diturpulayafuy. Welu kom engün müley kuñiwün dungu mu, ¿chumngelu? Fente ñi diñmatukefiel ta plata, famentukeyngün ñi tremoleal, ñi küme yewküleal tañi pu che engün ka weniyewelafingün ta Chaw Dios (1 Tim. 6:10). Taiñ Wenu Chaw kellukeeiñmu taiñ küme rakiduamal ti plata mu, feymu mañumküleiñ (Ecl. 7:12; Luka 12:15).\nInayentuafiyiñ pu adkintulelu ka pu adkünukelu ti konwe kuyfi mu, fey trepeluwküleaiñ ka famentuafiyiñ wedake dungu taiñ piwke mu. (Inaduamnge parrafo 10 ka 11 mew). *\n10, 11. 1) ¿Chem dungu femaiñ taiñ kuñiwtukuwal? 2) Pu adkintulelu kuyfike waria mew, ¿chumkefuy? Ka, ¿chumngechi taiñ rakiduam kiñe adkintulelu reke feleafuy?\n10 Taiñ kuñiwtukuafiel taiñ piwke, ¿chumaiñ? Ngüneduamnieafiyiñ chem taiñ wedalkayafetew, fey famentufemaiñ. Tüfa rakiduamelkeeiñmu tañi femkefel pu che adkintulelu wentetu ti kura malal kuyfike waria mu. Kuyfi mew, tüfachi pu wentru pefile ñi fülkonmeken pu kayñe, mülefuy ñi kimelelafiel ta che. Rakiduamtukuliyiñ tüfa, kelluaeiñmu kimal chem chumal ñi wedalkañmanoaetew taiñ rakiduam tati Weküfü.\n11 Pu adkintulekelu wentetu kura malal trür küdawkefuy feychi pu che engün adkünukelu ti waria ñi konwe (2 Sam. 18:24-26). Feymu fülkonkülelu pu kayñe, trür kuydakefuy ti waria, fey ngüneduamkefuy ñi nülalenon ti konwe (Neh. 7:1-3). Ka femngechi, Weküfü ayüniey taiñ welulkañmayaetew taiñ rakiduam, taiñ chum duamkülen, taiñ ayünieel ka chem duam mu femkeiñ fillke dungu. ¿Chumngechi kuñiwtukuwafuiñ? Pepikafiliyiñ taiñ rakiduam Biblia ñi kimeltun mu *, fey tüfa pu adkintulelu wentetu kura malal reke feleay, fey kimelelaeiñmu taiñ welulkayafetew Weküfü. Feymu taiñ rakiduam kimeleleliyiñmu ñi mülen kuñiwün dungu, femaiñ kom taiñ pepilnieel ñi famentual taiñ wedalkayafetew.\n12, 13. Kintukaduamngeliyiñ, ¿chem ayüafuiñ taiñ femal? Welu ¿chem duamfali taiñ femal?\n12 ¿Ka chem femafuiñ taiñ wedalkanoaetew Weküfü ñi rakiduam? Chaw Jewba kimeltueiñmu taiñ “nütramyeafiel no rume” pekan kudumuwün dungu, “ka chem fill wesake dungu no rume” (Efes. 5:3). Welu taiñ pu kompañ küdaw kam kolegio mu nütramkale engün kudumuwün dungu mew, ¿chumaiñ iñchiñ? Kimnieiñ Biblia feypieiñmu taiñ “elkünutuafiel ti wesake dungu ka taiñ illutuwenoael mapu mew mülechi fill wesake dungu” (Tito 2:12). Feymu taiñ rakiduam kimelelafeiñmu taiñ kontuafetew weda dungu (Rom. 2:15). Welu, ¿allkütupeafiyiñ may? Ayüafuiñ chi taiñ peal kam allkütual taiñ pu kompañ ñi pengelmekeel kam ñi nütramkamekeel. Welu müley taiñ famentuafiel feychi kuñiwün-ngechi dungu ñi kon-noal taiñ piwke mu, feymu kañpüle amufemtuaiñ kam nütramkalelafiyiñ kümeke dungu.\n13 Taiñ pu kompañ dikümtukuafeiñmu (altrontukuabeiñmu) taiñ rakiduamal ka femal wedake dungu, fey taiñ inanoafiel engün, duamfali taiñ llükanchengenoal. Jewba kimniey llemay taiñ femken kom taiñ pepilnieel ñi famentual wedake dungu, fey yafülduamelaeiñmu ka eluaeiñmu kimün taiñ famentual Weküfü ñi rakiduam (2 Crón. 16:9; Is. 40:29; Sant. 1:5). Fey, ¿ka chem femafuiñ taiñ kuñiwtukuafiel taiñ piwke?\n14, 15. 1) ¿Chem dungu llowaiñ taiñ piwke mu? ¿Chumngechi femafuiñ? 2) Proverbios 4:20-22 ñi feypin mu, ¿chumafuiñ taiñ doy kümelkayaetew taiñ papeltukeel Biblia mu? (Inaduamnge ti wichulechi dungu “ Chumngechi rakiduamal taiñ papeltupeel mu”).\n14 Taiñ kuñiwtukuafiel taiñ piwke, famentuafiyiñ wedake dungu, welu kafey duamfali llowafiel kümeke dungu. Wiño nütramkayaiñ ti waria mu nielu konwe kuyfi mu. Ti pu wentru konwe püle mülelu rakümtukukefuy ñi kon-noal pu kayñe. Welu kidu engün ka nülakefuy ti konwe fey ñi konal iyael ka kakelu dungu. Turpu nülangenofule tati konwe, pu che ponwitu mülelu layafuy entrin mu. Ka femngechi, fill antü eluwaiñ taiñ llowal Jewba tañi kimeltun, fey nierpuaiñ kidu ñi rakiduam.\n15 Biblia pengeli chumngechi ñi rakiduamken ta Jewba, feymu papeltufiliyiñ, doy eluwküleaiñ inayafiel taiñ femün ka taiñ rakiduam mu. ¿Chumafuiñ taiñ doy kümelkayaetew taiñ papeltukeel Biblia mew? Duamfalngey taiñ ngillatuafiel ta Chaw Ngünechen. Kiñe lamngen feypi: “Ngillatukefiñ ta Chaw Jewba, ‘kelluen tañi peal falin-ngechi dungu Biblia mu’ pikefiñ. Fey wüla papeltukefiñ ta Biblia” (Sal. 119:18). Kafey duamfalngey rakiduamal taiñ papeltupeel mu. Ngillatufiliyiñ ta Jewba, papeltuliyiñ ka rakiduamliyiñ taiñ papeltupeel mu, Chaw Dios ñi Dungu puway ponwitu taiñ piwke mu, ka doy falintunieafiyiñ chumngechi ñi rakiduamkeel ta Jewba. Biblia feypi: “Iñche tañi fotüm, küme ngüneduamnge tami nütramkakefiel. Küme allkütunge tañi feypin. Longkontukunieafimi tati. Küme piwkentukufinge. Chaw Dios tañi feypin montulkefilu am tañi pu peetew ka tremolkefi tañi kuerpu” (Proverbios 4:20-22; Sal. 119:97).\nChumngechi rakiduamal taiñ papeltupeel mu\nTami papeltufiel mu tati Biblia, wiñoldungunge tüfachi ramtun:\nTüfa, ¿chem kimeltuenew Chaw Jewba mu?\nTüfa, ¿chumngechi nüwküley Biblia ñi werkün dungu mu?\nTüfachi ngülam, ¿chumngechi inayafun tañi mongen mew?\nTüfachi versikulo mew, ¿chumngechi kelluafuiñ kakelu pu che?\n16. ¿Chumngechi kümelkakeeiñmew JW Broadcasting? Nütramkange ñi feypin kiñe kurewen.\n16 ¿Ka chem dungu femafuiñ taiñ rakiduamal Jewba reke? Eluwaiñ taiñ peal fillke dungu mülelu JW Broadcasting® mu. Kiñe kurewen feypi: “Ti programa fill küyen tripalu, müna yafültukukeeyumu ka kellukeeyumu weñangkülelu ka kidulelu trokiwliyu. Femngechi Jewba wiñoldungueyumu tayu ngillatun. Taiñ ruka mu, rumel allkütukeyu tati ayüfalchi ül tripalu ti programa mu. Dewmamekelu iñchiw iyael, liftumekelu tayu ruka ka ürkütumekelu, allkütukefiyu tati ülkantun”. Tüfachi fillke programa kellukeeiñmu taiñ kuñiwtukuafiel taiñ piwke. Kimeltukeeiñmu taiñ rakiduamal chumngechi ñi femken ta Jewba, kafey yafültukukeeiñmu taiñ famentual Weküfü ñi rakiduam.\n17. Ñi feypin 1 Reyes 8:61, inaliyiñ taiñ kimürpuel Jewba mu, ¿chem rupayay?\n17 Ngüneduamliyiñ ñi chum tripan femal kümeke dungu, doy feyentuleaiñ Chaw Ngünechen mu (Sant. 1:2, 3). Fey taiñ femün mu, Jewba ayüwünkechi “iñche tañi fotüm ka tañi ñawe” piaeiñmu, femngechi küme duamküleaiñ ka doy ayünieaiñ taiñ ayüwülafiel (Prov. 27:11). Rupan mu wedake dungu, pengelafuiñ taiñ serfimekefiel taiñ Wenu Chaw kom taiñ piwke mu (Sal. 119:113). Kafey pengelafuiñ taiñ piwkeyeniefiel ta Chaw Jewba, fey eluwaiñ taiñ inanieafiel tañi werkün dungu ka femal kidu ñi ayünieel. Biblia feypi: “Feymu lle, kom tamün piwke mew poyeafimün ta Chaw Jewba, taiñ Ngünechen, fey inanieafimün tañi werkün dungu ka allkütunieafimün tañi ley dungu chumngechi tamün fem-meken fachantü” (1 Reyes 8:61).\n18. 1) Ñi femün ti longko ülmen Esekia, ¿chem kimeltukeeiñmu? 2) Chumngechi ñi ngillatuel David Salmo 139:23, 24 mu, ¿chem ngillatuafuiñ ta Jewba?\n18 Kulpafengelu iñchiñ welulkakeiñ. Feymu weda femliyiñ, akordayaiñ ñi femün ti longko ülmen Esekia. Kidu welulkay, welu wiñorakiduamtuy, ka kom piwke mu amuley ñi serfiniefiel ta Chaw Jewba (2 Crón. 29:1, 2; 32:25, 26; Is. 38:3-6). Feymu famentuafiyiñ ñi femün Weküfü taiñ welurakiduamelnoaetew. Llellipuafiyiñ ta Chaw Dios: “Eluen tami feyentuafiel kom tañi piwke mu” piafiyiñ (1 Rey. 3:9). Biblia feypi: “Küme ngüneduamnieen, awem Chaw Ngünechen, ka kimnieñmaen tañi piwke. Inaduamnieen, ka kimnieñmaen tañi rakiduamelnieetewchi dungu. Peñmaen iñche mew ñi mülen kiñe rüpü ñi wedalkayafetew, ka ngüyulnieen tati rüpü mu rumel ngealu” (Salmo 139:23, 24). Feymu llemay kuñiwtukuniefiliyiñ taiñ piwke, nor piwkeyenieafiyiñ ta Chaw Dios.\nTi feypin “piwke”, ¿chem pifel am?\nWeküfü, ¿chumkey ñi wedalkayafiel taiñ piwke?\nTaiñ kuñiwtukuafiel taiñ piwke, ¿chem dungu famentuafiyiñ? Ka, ¿chem dungu llowafiyiñ?\n54 ÜLKANTUN Tüfa tati rüpü\n^ parr. 5 ¿Nor piwkeyepeafiyiñ may ta Chaw Jewba? ¿Kam elupeafiyiñ may ta Weküfü taiñ püntünentuaetew Chaw Dios mu? Kuñiwtukunieliyiñ taiñ piwke wewafuiñ ta Satana, tunte kintukaduamngeliyiñ rume. Biblia ñi feypin “piwke”, ¿chem pifel am? Weküfü, ¿chumngechi wedalkañmayafeiñmew taiñ piwke? Ka, ¿chumngechi kuñiwtukuafiyiñ? Tüfachi chillkatun mu wiñoldungungeay tüfachi ramtun.\n^ parr. 11 FALIN DUNGU: Biblia feypi Jewba dewmafilu ta che, elufi ñi ngüneduamuwal. Kom iñchiñ ngüneduamafuiñ taiñ rakiduamkeel, taiñ femkeel ka taiñ chum duamkülen, femngechi kimafuiñ taiñ kümelkameken kam wedalkameken (Rom. 2:15; 9:1). Pepikafiliyiñ taiñ rakiduam Biblia ñi kimeltun mu, inayaiñ Chaw Jewba ñi ngülam taiñ ngüneduamal ñi kümen kam ñi kümenon taiñ feypikeel, rakiduamkeel ka femkeel.\n^ parr. 59 ¿CHEM PENGELI TI ADENTUN? Kiñe kristiano pemekey television, fey triparumey kiñe podngechi dungu. Kidu müley ñi dullial chem chumal.\n^ parr. 61 ¿CHEM PENGELI TI ADENTUN? Kiñe wentru adkintulelu wentetu ti kura malal pey ñi fülkülepan kayñe ti waria mu. Fey kidu wirarnakümelfi pu adkünufilu ti konwe, fey engün matu matu rakümkünufingün tati konwe waria kiñe sechuwe mu.